Anzalna Nasir Akui Bahagia Jadi Isteri

Pelakon jelita yang baru sahaja mendirikan rumah tangga, Anzalna Nasir memberitahu dia kini lebih bahagia selepas bergelar seorang isteri.

“Seronok sangat sampai tak nak masuk kerja, berbulan madu pun tak habis lagi dan rasa tak sanggup berjauhan. Alam perkahwinan sangat bahagia dan indah rupanya,” katanya yang ditemui di Majlis Pelancaran Koleksi Raya Cosry.

Tambahnya lagi, dia juga bertuah kerana suaminya, Hanif Zaki tidak cerewet.

“Alhamdulillah Hanif tidak cerewet dalam soal pemakanan dia seorang yang senang,” katanya lagi.

Bagaimanapun, Anzalna menjelaskan dia masih lagi aktif dalam bidang seni kerana akan memasuki set penggambaran selepas raya. Dalam perkembangan lain dia juga sibuk menguruskan bisnesnya sendiri. (rtky/h)


Beberapa Rakan Artis Bidas Peminat Kutuk Wajah Isteri Hafidz Roshdi

Walaupun baru sahaja mendirikan rumah tangga, Hafidz Roshdi nampaknya sekali lagi diduga dengan komen-komen peminat yang bertindak mengutuk rupa paras isterinya. Pelbagai kata-kata hinaan dilemparkan dilaman sosial Hafidz sehingga seolah-olah menghina ciptaan Tuhan.

Dalam satu gambar perkahwinan yang dimuat naik oleh Hafidz, beberapa peminat telah memberikan komen negatif mengenai wajah isterinya, ada diantara mereka juga mendakwa pasangan itu kelihatan tidak sepadan oleh kerana wajah isteri Hafidz yang tidak begitu cantik.

Berang dengan kutukan melampau dilaman sosial itu, beberapa selebriti tempatan seperti Kamal Adli, Emma Maembong, Saharul Ridzwan dan Micheal Ang tampil membidas kenyataan itu. Dilaman sosial itu juga dapat dilihat mereka saling berbalas komen diantara satu sama lain.

Apa pun, sebagai manusia kita tiada hak untuk menilai sesuatu kecantikan mahupun keburukan seseorang kerana itu semuanya adalah ciptaan yang maha Esa. Tiada satu pun yang sempurna didalam dunia ini, lebih-lebih lagi kita sebagai manusia. Jadi tidak patutlah kita menghina wajah seseorang, jodoh dan ajal semua ditentukan oleh Tuhan. (rkty/w)


Zizan Razak Tenang Hadapi Gosip Liar

Tidak habis-habis dikaitkan dengan barisan artis wanita, Zizan Razak dikaitkan pula dengan Ummi Nazeera. Bagaimanapun, pelakon ini tidak mudah melatah dan menjelaskan perkara sebenar yang terjadi di antara mereka.

“Saya dengan Ummi tidak ada apa-apa hubungan melainkan sebagai tunang di dalam Angin Cinta. Itu sahaja. Ketika mula-mula berlakon dengan Ummi, dia agak janggal dan sedikit kekok. Mungkin kerana tidak biasa”

“Tapi selepas kami mencari keserasian untuk dibawa ke dalam watak, timbullah gosip-gosip seperti itu. Namun, saya dan Ummi tetap berkawan sampai hari ini”

“Apakah pelakon lelaki tidak boleh keluar dengan pelakon wanita ke hingga boleh timbul gosip-gosip panas? Salahkah kalau saya berkawan dengan artis wanita?” seloroh Zizan kepada Mangga Online.

Selain Ummi, Zizan sebelum ini pernah dikaitkan dengan Juliana Evans dan juga kisah cinta yang tidak kesampaian bersama Emma Maembong. Menurut Zizan, dia tidak kisah dengan gosip berkenaan namun kadang-kala ada gosip yang membuatkan imejnya turut tercalar. (rtky/s)


Juliana Evans Akui Rapat Dengan Jejaka Kerabat Diraja, Masih Fokus Kerjaya

Tidak mahu terus berselindung dan mungkin juga sudah bersedia untuk mendedahkan sisi peribadinya bersama peminat, Juliana Evans melalui Mangga Online menjelaskan bahawa dia kini sememangnya rapat dengan jejaka tersebut.

“Ya, saya akui sedang rapat dengan pemuda itu. Kami masih dalam proses mengenali hati budi. Buat masa ini memang ya dialah pemuda yang dekat dengan saya. Namun maaf saya belum boleh kongsi siapakah namanya”

“Tetapi tumpuan utama saya ialah pada kerja,” jelas Juliana yang tidak cepat melatah apabila perkara tersebut hangat diperkatakan di forum hiburan dan juga laman sosial.

Sebelum ini Juliana Evans pernah dikaitkan dengan Zizan Razak namun perkara tersebut habis begitu sahaja namun nama Zizan pula terpalit dengan kontroversi tidak berkesudahan. Apa pun, semoga hubungan Juliana Evans sampai ke jinjang pelamin. (rtky/s)


“Jujur Saya Katakan Kritikan Tajam Juri Mengguris Hati Kami"

Selepas tersingkir pada minggu keempat didalam program nyanyian Gempak Superstar, Izreen Azminda mengakui bahawa kritikan tajam dari para juri sedikit sebanyak mengguris hati peserta. Ditambah pula, dengan komen yang menghentam sekaligus membuatkan mereka tertekan dan menganggu fikiran ketika membuat persembahan.

“Seperti kata Datuk Ramli MS, kalau intonasi menegur itu okay, maka kami pun akan okaylah dengan komen yang diberikan. Kerana bukan mudah hendak menghafal skrip lakonan, lirik lagu dan step tarian dalam masa yang singkat. Kalau diberi tugasan yang sama kepada penyanyi sebenar pun saya tak rasa mereka dapat lakukannya”

“Juri sepatutnya lebih memahami dengan situasi yang berlaku di mana masa untuk sesi latihan adalah tidak mencukupi. Saya tak kisah kalau mahu kata persembahan saya buruk atau seperti funfair, tak apa. Sebenarnya saya memang tak kisah cuma saya rasa juri harus faham bahawa masa latihan itu tidak cukup,” katanya kepada Astro Gempak.

Tambahnya Izreen lagi, jika tugasan yang sama diberikan kepada mereka yang sudah berpengalaman pun belum tentu mereka dapat melakukannya dengan sempurna. Cuma apa yang diharapkan pelakon itu adalah pihak juri lebih memahami situasi para peserta yang kesuntukan masa untuk berlatih sebelum bertindak menghentam.

Walaubagaimana pun, bagi Izreen, beliau sudah memberikan persembahan yang terbaik pada malam tersebut namun mungkin rezekinya sampai disini sahaja. Minggu lalu menyaksikan dua penyingkiran telah berlaku iaitu Izreen Azminda yang mendapat undian sebanyak 33 peratus manakala Raja Ilya memperoleh 32 peratus. (rkty/w)


Juliana Evans Sedang Bercinta Dengan Kerabat Diraja?

Adakah perkongsian gambar Juliana Evans bersama seorang jejaka di Instagram baru-baru ini membawa maksud bahawa pelakon manis jelita ini sudah bersedia untuk mendedahkan cinta hati atau mungkin mereka hanya berkawan rapat sahaja. Hanya empunya badan yang mengetahui segalanya.

Desas desus mengenai perkara berkenaan timbul apabila dia berkongsikan gambar jejaka berkenaan ketika bersama dalam satu majlis di hotel terkemuka di Shah Alam baru-baru ini. Bagaimanapun tiada caption pada gambar tersebut turut menimbulkan rasa ingin tahu di kalangan pengikut dan peminatnya di Instagram.

Sementara itu, melalui forum CARI, khabarnya jejaka yang boleh tahan kacaknya itu datangnya dari kerabat diraja. Malah ada juga peminat yang mengusik apabila jejaka berkenaan bergambar sambil meletakkan tangan di bahu Juliana Evans.

Apa yang kami tahu, sebelum ini Juliana Evans pernah menolak untuk berkahwin dengan pemain bola selain tidak mahu tergesa-gesa untuk mendirikan rumah tangga buat masa ini. Tapi itu yang dia kata dululah. Jika mahu kahwin dalam masa terdekat pun, pastinya niat itu akan diiringi doa oleh peminat. (rtky/s)


Kerana Video Berebut Kopi Percuma, Fizo Omar Sekali Lagi Dikecam

Selepas video orang ramai berebut tudung keluaran terbaru Fareeda tersebar, terbaru Fizo Omar dan isteri sekali lagi menghangatkan suasana apabila sebuah video menunjukan orang ramai berasak merempuh pagar untuk mendapatkan produk keluaran terbaru mereka, kopi FizoMawar.

Dikhabarkan kopi berkenaan diberikan secara percuma demi menarik perhatian orang ramai untuk mendapatkan nombor giliran bagi koleksi tudung terbaru keluaran Fareeda yang bakal dilancarkan tidak lama lagi. Mungkin sebab itulah ramai yang berpusu datang sampaikan sanggup berpanas terik matahari berdiri diluar.

Berikutan itu sebuah video telah dimuat naik di laman Facebook menunjukan orang ramai, bercampur lelaki perempuan mula bertindak ganas dengan mengasak dan merempuh pihak RELA yang menjaga kawasan terbabit untuk masuk ke dalam kawasan kilang Fareeda Group bagi mendapatkan kopi keluaran Fizo itu.

Bagaimanapun, penyebaran video berkenaan sekali lagi mengundang kritikan orang ramai yang mempersoalkan sistem pemasaran pihak Fareeda yang tidak berubah sejak isu panas tudung Fareeda tempoh hari. Malah ramai juga yang mengatakan bahawa pihak pengurusan Fareeda seolah-olah tidak serik dengan insiden itu.

Namun begitu, setakat ini pihak Fareeda mahupun Fizo Omar sendiri masih belum mengeluarkan sebarang komen mengenai perkara ini. Diharap selepas ini pihak pengurusan Fareeda mungkin boleh memikirkan cara yang lebih efektif dan sistematik untuk memasarkan sesuatu produk terbaru sebelum berterusan menjadi bahan kritikan. (rkty/w)


Saharul Ridzwan Buat Muka Apabila Ditegur Pengarah?

Apabila sudah popular, ada sahaja mata yang memandang sehingga keluarnya cerita-cerita yang tidak menarik. Terbaru Saharul Ridzwan pula dihentam oleh seorang penerbit kerana dikatakan membuat muka apabila ditegur pengarah mengenai lakonanya yang tidak menepati jiwa.

Memetik Utusan Online, lagi menjelikkan adalah semasa di set penggambaran sudah la beliau tidak mengendahkan teguran yang diberikan pengarah malah Saharul juga dikatakan asyik terus bermain dengan telefon bimbit sahaja seperti tiada apa yang berlaku di sekelilingnya.

Bukan itu sahaja, pelakon itu juga dikhabarkan suka mereka alasan seperti kereta rosak, ada orang meninggal lepas itu kereta rosak lagi, hanya kerana beliau berasa malas untuk menjalani penggambaran. Nampaknya Saharul betul-betul sudah berani menunjukan belang sekarang.

Tapi walau apapun jika benar apa yang dikatakan oleh penerbit ini, diharap Saharul boleh berubah sikap kerana popular tidak selamanya bertahan. Bak kata orang kalau setakat ada rupa paras yang kacak tetapi komitmen kerja hancur memang tidak akan dipandang orang juga. (rkty/w)


Syanie Tidak Serik Kahwin Lagi Jika Bertemu Jodoh

Tidak mahu berdolak dalik lagi, pelakon Syanie atau nama sebenarnya Syaniza Hisham menjelaskan bahawa dia kini telah pun bercerai dengan suaminya, Nadi Putera pada 23 Februari lalu. Menerusi Sinar Harian, Syanie redha dengan ketentuan tersebut.

“Tahap kesabaran ada batasnya. Punca sebenar perceraian biarlah kami sahaja yang tahu. Cukuplah sekadar saya beritahu kami berpisah kerana sikap dia yang tidak menghargai saya sebagai isteri. Tidak perlu diungkit lagi apa yang berlaku dan telah dilakukan oleh dia (bekas suami) kepada saya”

“Apabila sampai satu masa saya sudah tidak dapat menahan sabar lagi, maka inilah sahaja keputusan dan jalan terbaik untuk kami,” katanya yang sebelum ini mengambil sikap berdiam diri.

Katanya, dia mengambil pendekatan sedemikian kerana mahu menghormati bekas ibu mertua yang meminta agar kisah perkahwinannya tidak dihebohkan walaupun selama ini ramai pihak menuding jari menyalahkan dirinya.

“Sebab itulah saya mengambil keputusan berdiam diri, namun lain pula ceritanya apabila bekas suami bertindak membuka akaun Facebook baru dengan status ‘single’, yang menyebabkan ramai pihak mula mencanang kisah rumahtangga kami”

“Saya tak kisah pun, tapi kalau dia sendiri tak tahu nak jaga maruah diri, buat apa saya berdiam lagi, sebab itulah sekarang ini saya bersuara dan memberi penjelasan,” ujarnya yang mengakui tidak serik untuk berkahwin lagi sekiranya bertemu jodoh.

Syanie sebelum ini pernah mendirikan rumahtangga bersama Mohd Attirmidi Abdul pada 1996 dan bercerai pada 2002. Namun, selepas 12 tahun, Syanie berkahwin dengan Nadi Putera pada 2014. (rtky/s)


Awal Ashaari Tahan Sabar Dengan Perangai Pengkritik Di Laman Sosial

Bermula dengan pujian di Instagram, perlahan-lahan manusia yang tidak berhati perut dan merasakan diri cukup sempurna terus meninggalkan komen menghina fizikal Scha al-Yahya. Jelas sekali perkara tersebut kurang disenangi empunya badan dan juga suaminya, Awal Ashaari.

Niat Scha berkongsikan video ketika sesi solekan sebelum sebuah acara dimulakan di Instagram itu bagaimanapun bertukar menjadi medan untuk pengikutnya di laman Instagram berbalah apabila ada komen yang melabelkan hidung Scha besar dan juga dirinya kelihatan seperti bapok.

Scha dalam masa yang sama turut membalas komen tersebut dengan bersahaja dan tenang malah perkara tersebut turut membuatkan Awal Ashaari menyuarakan dan mempertahankan Scha. Tindakan Awal itu kemudiannya mendapat sokongan peminat pasangan selebriti ini.

Dalam banyak-banyak benda cantik, keburukan orang juga yang mereka nampak. Hendak dihalang, masing-masing dikatakan mempunyai kebebasan untuk bersuara. Apa pun, pastinya Scha mahupun Awal sudah lali dengan perkara sebegini namun kesabaran manusia juga ada batasnya. (rtky/s)


Ada Apa Dengan Cinta Berjaya Kutip RM1 Juta Selepas 4 Hari Ditayangkan

Filem cinta lagenda Indonesia, Ada Apa Dengan Cinta 2 (AADC2) kini telah berjaya meraih kutipan lebih RM1 juta selepas 4 hari tayangan di Malaysia dan juga Brunei. Perkara tersebut disahkan oleh pengedarnya, Primeworks Distribution Sdn Bhd dan kini menjangkakan kutipan yang lebih tinggi.

Pengurus Pemasaran Filem Primeworks Distribution, Rabiatul Addawiah Samueil berkata, tayangan filem Captain America: Civil War pada Khamis lalu memberi sedikit kesan terhadap kutipan AADC2.

“Sejak hari pertama tayangan, filem itu disaksikan lebih 80,000 penonton tempatan dan Brunei. Kami mensasarkan sebanyak 500,000 penonton sehari. Pun begitu, kami bangga kutipan diterima dan yakin jumlah itu akan terus meningkat,” katanya kepada Harian Metro.

Selain itu, pihak pawagam akan menambah 10 panggung di seluruh negara. Filem AADC2 arahan Riri Riza menampilkan lakonan Dian Sastrowardoyo, Nicholas Saputra, Titi Kamal, Adinia Wirasti dan Sissy Prescillia. (rtky/s)


Hanis Zalikha Mahu Beri Perhatian Kepada Keluarga Tercinta

Kehidupan bekeluarga pastinya memberikan perspektif baru dan bagi Hanis Zalikha, suami dan juga bakal anaknya nanti memerlukan lebih perhatian. Justeru itu, Hanis mengambil pendekatan untuk berhenti dari bidang lakonan buat sementara waktu.

“Tidak dinafikan, sekarang rezeki saya dan suami lebih berpihak kepada perniagaan. Insya-Allah, akan datang pun kami akan melancarkan satu lagi produk baharu, jadi saya rasa lebih baik untuk berhenti dahulu buat sementara daripada dunia lakonan, lebih-lebih lagi selepas anak kami lahir nanti”

“Bagaimanapun, saya mungkin akan mempertimbangkan tawaran pengacaraan kerana komitmennya lebih fleksibel dan tidak memerlukan masa yang panjang di lokasi seperti lakonan,” katanya seperti dipetik di Kosmo! Online.

Dijangka menyambut kelahiran bayi pada 5 Jun ini nanti, perkara tersebut pastinya mendapat sokongan daripada suaminya, Hairul Azreen dan kini pasangan tersebut sedang sibuk menjalankan perniagaan. (rtky/s)


Aliff Syukri Tidak Kisah Dikutuk, Tahu Hala Tuju Perniagaannya

Kehadiran iklan dan juga cara pemasaran oleh Aliff Syukri tidak dinafikan mengundang pelbagai reaksi berbaur peminat namun bagi dirinya, apa yang dilakukan adalah demi kelangsungan hidup dan juga jenama kosmetik yang dibawanya.

“Orang kita hendak tengok dua benda saja iaitu paling hebat dan paling teruk. Orang Malaysia suka lain daripada yang lain, pada mula kemunculan, saya pakai baju kilat-kilat walaupun orang kata saya gila, saya tidak ada masalah”

“Orang boleh mengata dan mengutuk, yang penting poket saya tebal. Ini perancangan pemasaran, saya tidak boleh tutup mulut orang kerana yang penting orang tahu mengenai saya dan perkembangan saya”

“Saya tidak perlu kisah apa orang cakap tapi saya perlu kisah macam mana pendapatan saya,” katanya kepada Harian Metro. Kata Aliff, apa yang lebih penting baginya adalah untuk mencari rezeki halal untuk keluarga selain memberi keutamaan kepada bayaran zakat dan juga cukai. (rtky/s)


Nora Danish Faham Kehendak Anak Mahukan Adik Baru

Semakin terbuka bercerita mengenai perancangan perkahwinan, Nora Danish dalam masa yang sama turut berkongsikan bahawa anaknya juga mengimpikan adik baru. Malah Nora sebelum ini sendiri pun sudah menyatakan kesediaannya untuk menambah cahaya mata bersama Nedim kelak.

“Rayqaljuga teruja kerana sudah lama mengimpikan dikurniakan seorang adik. Mungkin kerana sering bersendirian di rumah, Rayqal inginkan seseorang untuk menemaninya. Rayqal ada memberitahu, dia teringin mendapat adik perempuan”

“Keinginannya itu membuak-buak hingga Rayqal selalu berpesan supaya saya banyak makan kerana mahu perut saya besar. Sangkaannya, setiap wanita berbadan besar sedang menganadung. Saya hanya mampu ketawa setiap kali Rayqal membangkitkan perkara ini,” katanya yang dipetik melalui BH Plus.

Sementara itu menurut Nora, dia sememangnya faham dengan perkembangan anaknya yang semakin meningkat besar dan kesepian. Buat Rayqal, harap bersabar dan pastinya seluruh peminat Nora tidak sabar menanti cahaya mata baru dari selebriti kesayangan mereka ini. (rtky/s)


Shaheizy Sam Susut Badan Kerana Lakonan

Gara-gara bentuk badannya yang susut secara drastik, ramai peminat yang prihatin mula mempertikaikan mengapa pelakon serba boleh ini terlihat sedemikian. Bagi Shaheizy Sam, dia terpaksa menurunkan berat badannya kerana terlibat dalam penggambaran filem.

Sam khabarnya kini sudah menurunkan berat sehingga 8 kilogram sejak beberapa minggu lalu dan dalam masa yang sama turut memuatnaik gambar di Instagram menjelaskan lagi raut wajahnya yang kini sudah pun cengkung.

“Saya turun 8 kg untuk watak Naufal ini,” katanya kepada BH Online. Menurut Sam, tujuan beliau memuat naik gambar itu bagi menjelaskan persoalan ramai mengenai berat badan dan bentuk fizikalnya sekarang. Ramai yang bertanyakan saya soalan yang lebih kurang sama kebelakangan ini, seperti apakah saya sedang sakit dan kenapa saya terlalu kurus?”

“Tidak kurang juga yang beri kenyataan memohon saya jangan kurus sangat nanti tidak lagi kacak. Sebenarnya, apa yang saya buat ini demi tuntutan watak dan kerja. Alhamdulillah, saya masih sihat”

“Untuk menjadi pelakon, kita tidak boleh sentiasa sentiasa menjadi kacak, macho atau comel. Watak yang dibawa selalunya mempengaruhi gaya kehidupan seseorang pelakon. Apapun, terima kasih kerana mengambil berat. Saya sayang kamu semua,” katanya yang dipetik dari BH Online. (rtky/s)


Pendapatan Caliph Buskers Cecah RM600,000 Tahun Lalu

Jika sebelum ini timbul khabar angin yang mengatakan bahawa bayaran yang diterima Caliph Buskers ketika membuat persembahan adalah sedikit malah pihak KRU turut terkena tempias yang sama.

Melalui Kosmo! Online, Ketua Pegawai Eksekutif KRU Music, Rizal Sahimy menjelaskan bahawa Caliph Buskers memang bergerak secara sendirian dan bukan diuruskan sepenuhnya oleh KRU Music kerana kontrak yang terjalin antara mereka hanyalah secara eksklusif bagi rakaman muzik sahaja.

“Terdapat juga pelanggan yang menghubungi KRU Music untuk mendapatkan perkhidmatan Caliph Buskers. Jika berlaku sedemikian, KRU Music akan bertanya kepada mereka terlebih dulu tentang harga yang ditawarkan dan sebarang harga yang KRU Music bayar kepada Caliph Buskers adalah atas persetujuan bersama kedua-dua pihak,” katanya.

Justeru sepanjang menguruskan Caliph Buskers, menurut Rizal, bayaran persembahan yang diterima bagi setiap acara berbeza-beza mengikut persetujuan yang sudah diputuskan.

Katanya, memandangkan mereka merupakan artis berkumpulan, jadi setiap individu akan dibahagi sama rata selepas ditolak caj pengurusan yang sudah termaktub.

“Harga minimum adalah sekitar RM3,000 hingga RM10,000 (mengikut jumlah lagu). Kebanyakan persembahan Caliph Buskers adalah sekitar RM6,000 bagi setiap persembahan. Bayaran sebanyak RM800 setiap seorang itu adalah separuh benar (half truth) apabila mereka mendapat bayaran sebanyak RM6,000 untuk membuat persembahan”

“Selepas tolak kos pengurusan, wang bagi Caliph Buskers dibahagi kepada lima dan setiap seorang akan menerima RM840,” katanya yang menafikan dakwaan pihaknya membayar rendah kepada band berkenaan. Pendapatan Caliph Buskers mencecah RM600,000 sepanjang tahun lalu,” jelasnya.

Tambah Rizal, dalam jumlah tersebut terdapat persembahan yang turut diuruskan oleh pihak Caliph Buskers sendiri. Pastinya dengan penjelasan sebegini dapat kembali memberi gambaran sebenar mengenai apa yang berlaku yang mungkin tidak diketahui oleh pihak di luar sana. (rtky/s)


Hafiz Suip & Tunang Bakal Nikah 14 Mei Ini

Tidak lama lagi penyanyi terkenal, Hafiz Suip akan melangsungkan perkahwinannya bersama tunang, Nureffy Jesreel Abdullah selepas mengikat tali pertunangan pada Febuari tahun lalu. Hafiz juga mengumumkan tarikh bahagia mereka iaitu pada 14 Mei ini.

“Semakin dekat dengan hari perkahwinan, semakin saya berasa gementar. Pada masa sama, macam-macam cabaran yang datang. Bagaimanapun saya anggap ianya sebagai perkara biasa yang dilalui oleh bakal suami seperti saya”

“Apabila bertemu sesiapa pun, andainya soal kahwin yang dibicarakan, ia menambah tekanan. Apapun, saya sudah bersedia memikul tanggungjawab ini. Diharapkan, apa yang dirancang kelak akan berjalan lancar. Insya-Allah,” katanya kepada Berita Harian Online.

Tambah Hafiz lagi, setakat ini persiapan majlis hari perkahwinannya sudah pun siap hampir 70 peratus. Manakala selepas majlis nikah diadakan, keesokan harinya akan berlangsungnya majlis resepsi dimana Kedua-dua majlis akan diadakan di Kuching.

Menurut Hafiz, beliau akui ada keinginan untuk mengadakan majlis resepsi perkahwinannya di Kuala Lumpur namun buat masa ini masih tiada kata putus atau perancangan mengenainya lagi. Walau apapun semoga segala perancangan berjalan lancar buat pasangan merpati dua sejoli ini. (rkty/w)


"Kalau Ada Jodoh Diantara Kami, Saya Tidak Menolaknya"

Baru-baru ini gosip cinta diantara pasangan selebriti penyampai Era FM, Radin dan Ayda Jebat hangat diperkatakan umum. Semalam pula, Radin tampil mengenakan pakaian sedondon dengan Ayda ketika menghadiri sebuah majlis anugerah, sekaligus menguatkan lagi dakwaan orang ramai.

“Kalau ada jodoh antara kami, saya tidak menolaknya. Semua ini ketentuan Tuhan. Kalau dikutkan, sejak dirinya memasuki Akademi Fantasia musim kesembilan lagi saya sudah sedar kehadirannya. Selepas itu pula dia meletup dengan drama Rindu Awak 200%”

“Tahun lalu, dia jadi tetamu saya di konti radio Era ketika mempromosikan single Siapa Diriku. Tahun ini saya jadi hos majlis sambutan hari lahirnya pula. Peminatnya pun menyenangi saya. Jadi, tiada masalah untuk kami berkawan,” katanya kepada Berita Harian Online.

Bagi Ayda pula, beliau tidak menafikan bahawa dirinya dan Radin sedang berkawan rapat kerana baginya Radin mempunyai personaliti disenangi olehnya. Malah akuinya lagi, mereka mempunyai banyak persamaan seperti berperangai gila-gila dan suka bercakap.

Pada masa yang sama, Ayda turut mendedahkan bahawa peminatnya juga amat menyukai Radin ketika beliau mengacarakan majlis sambutan hari lahirnya yang lalu. Malah Radin juga pandai membeli jiwa peminatnya sampaikan ada diantara mereka yangc cair dengan ayatnya yang manis. (rkty/w)


Mia Ahmad Nafi Bercinta Dengan Pemain JDT, Akui Hanya Berkawan Rapat

Pelakon, Mia Ahmad menafikan dakwaan yang mengatakan bahawa beliau kini sedang menjalinkan hubungan cinta bersama penjaga gol pasukan bola sepak Johor Darul Takzim (JDT), Izham Tarmizi. Namun begitu beliau akui berkawan rapat dengan pemain bola sepak itu.

“Saya tidak mahu menjadi hipokrit. Ini kerana adalah terlalu awal untuk memberitahu bahawa saya sedang berada dalam sesuatu hubungan. Perkara ini sebenarnya bagi saya agak privasi, tetapi apa yang boleh saya beritahu disini adalah kami hanya berkawan”

“Kalau mahu kata dalam fasa berkenalan, jujurnya kami sudah kenal, cuma untuk lebih mengenali hati budi masing- masing tidak ada masa sebab sibuk,” katanya kepada Utusan Online berhubung dakwaan mengatakan beliau kini sedang hangat bercinta dengan pemain bola sepak itu.

Tambahnya lagi, mungkin status Izham sebagai seorang pemain bola sepak membuatkan orang ramai cepat tertarik dengan kisah ini walaupun sebenarnya tiada apa yang berlaku. Katanya, jika benar beliau didalam sesuatu hubungan istimewa, beliau akan kongsikan dengan peminat. (rkty/w)


Rebecca Nur Al Islam Selamat Melahirkan Anak Lelaki Semalam

Tahniah diucapkan kepada pelakon, Rebecca Nur Al Islam kerana telah selamat melahirkan seorang lagi bayi comel lelaki semalam di Hospital Gleneagles, Kuala Lumpur secara pembedahan. Bagaimanapun keadaan bagi kedua-dua ibu dan bayi tersebut adalah baik.

BACA: Fesyen Teletubbies Bertudung Rabecca Nur Al Islam Dapat Perhatian Peminat

Menerusi akaun Instagramnya, Rebecca meluahkan rasa syukurnya kerana berpeluang memiliki hadiah terindah pada hari kelahirannya dengan melahirkan seorang anak lelaki yang sihat seberat 3.79 kilogram. Namun begitu, Rebecca masih belum mendedahkan nama bayi itu.

Sebelum ini Rebecca pernah mengeluarkan kenyataan bahawa beliau mengimpikan anak kembar untuk kelahiran kali ini kerana ketiga-tiga anak terdahulu juga dilahirkan secara pembedahan. Jadi mungkin kelahiran keempat ini menjadi kelahiran terakhir buatnya dan suami.

Malah katanya lagi, beliau tidak kisah mempunyai anak ramai ini kerana selain dari tiga anaknya, dua lagi anak tiri beliau turut tinggal bersama. Baginya lebih ramai anak lebih meriah rumah dibuatnya. Nanti bila tua pun pasti ramai yang akan bergilir-gilir menjaga mereka.

Walau apapun, tahniah sekali diucapkan kepada pasangan Rebecca Nur Islam dan Datuk Nor Azam Sulaiman. Semoga kelahiran anak keempat ini dapat membahagiakan dan menceriakan lagi rumah tangga. (rkty/w)


Nad Zainal Biar Peminat Tentukan Soal Popularitinya

Sebagai selebriti terpalit dengan pelbagai kontroversi adalah lumrah perjalanan sebagai anak seni. Bagi Nad Zainal, beliau kini lebih selesa mempertahankan bakat yang diberi dengan menampilkan hasil yang terbaik buat peminat tanpa memaksa diri melakukan sesuatu yang tidak diminati.

“Justeru, soal sama ada diri saya masih diminati atau tidak, itu biarlah peminat yang tentukan. Saya serahkan segala keputusan kepada peminat. Dengan apa yang sudah saya lalui sebelum ini, bagi saya populariti diperoleh bersifat sementara”

“Apa yang perlu diberi perhatian sekarang adalah mempertahankan bakat dimiliki dengan memberikan yang terbaik setiap kali berlakon agar karier seni dapat diteruskan. Lagipun, bagi saya perkara membabitkan minat ini tidak boleh dipaksa-paksa,” katanya kepada Harian Metro Online.

Nad yang kini sudah bergelar isteri mengakui bahawa sejak statusnya itu berubah kehidupan beliau sekarang lebih tenang, teratur serta selamat walau dimana berada. Ditambah pula, suami yang yang menguruskan segala urusan membabitkan kerjaya seni

Apabila ditanyakan mengenai cahaya mata, pelakon kenit itu berkata kehadiran mereka sememangnya sangat diharapkan jadi tiada sebab untuk pasangan suami isteri itu membuat perancangan keluarga. Tambahnya lagi, dirinya terbuka untuk berkongsi berita gembira itu jika hamil dimasa akan datang. (rkty/w)


Hafidz Roshdi Sah Bergelar Suami Kepada Nurul Shuhada

Tahniah diucapkan kepada pelakon drama Tundukkan Playboy Itu, Hafidz Roshdi yang telah selamat diijabkabul bersama pasangannya, Nurul Shuhada sekitar jam 11 pagi tadi di rumah pihak perempuan, Perlis. Berita gembira itu turut dikongsikan Hafidz di akaun Instagramnya.

Majlis yang serba serderhana itu bertambah meriah dengan kehadiran ahli keluarga pihak lelaki dan perempuan serta teman rapat pasangan suami isteri. Pasangan pengantin pula kelihatan sama manis dengan memakai baju serba putih diatas pelamin yang cukup indah.

Dalam pada itu Hafidz juga sempat bercerita tentang hubungan beliau dan isteri yang sudah berkenalan lebih daripada tiga tahun, malah sebelum Hafidz menceburi bidang lakonan lagi. Pasangan ini kemudiannya mengikat tali pertunangan pada 30 November lalu.

Mahupun begitu tidak banyak gambar dikongsikan oleh Hafidz dan isteri. Tapi walau apapun semoga perkahwinan Hafidz Roshdi dan isteri akan berkekalan sehingga ke jannah. Amin! (rkty/w)


"Saya Memohon Maaf, Tiada Niat Burukkan Orang Sabah"

Selepas kenyataan jujur Liyana Jasmay yang takut untuk keluar bersendirian ketika di Sabah baru-baru ini mengundang kemarahan orang Sabah, pelakon itu tampil memohon maaf jika kenyataannya mengguris hati dan perasaan penduduk negeri itu.

“Dari hati yang luhur, saya ingin memohon maaf kepada semua pihak yang terasa hati dengan kenyataan yang dikeluarkan. Saya pernah sekali melalui pengalaman diekori tetapi ia tidak bermaksud saya menyifatkan semua penduduk di Sabah bersikap seperti itu”

“Begitu juga dengan peminat yang ingin bergambar dengan suami. Ia hanya berlaku beberapa kali di restoran,” katanya kepada Berita Harian Online menerusi status yang dimuat naik di laman sosial, Instagram dan Facebook berhubung tersebarnya kenyataan beliau yang trauma dengan sikap peminatnya yang fanatik di Sabah.

Dengan itu, Liyana berharap penjelasannya dapat merungkai salah faham yang tercetus akibat dari isu terbabit. Beliau pada masa yang sama turut berharap penduduk Sabah tidak memberi tanggapan salah mengenai penjelasan ini serta berterima kasih dengan segala teguran yang diberikan oleh peminatnya. (rkty/w)


Ayda Jebat Tidak Kisah Dibenci, Asalkan Lagu Nyayian Disukai Ramai

Nama Ayda Jebat mungkin dianggap melonjak didalam industri hiburan tempatan, namun terdapat sesetangah pihak yang tidak senang dengan personaliti selebriti itu. Tetapi bagi Ayda, beliau tidak kisah dirinya dibenci sesetengah orang, asalkan lagu-lagunya disukai ramai.

“Bagi saya, ia perkembangan yang baik. Tidak kisah jika ada yang membenci saya kerana apa yang lebih penting, lagu saya menarik perhatian mereka. Saya percaya selepas lagu ini mencuri hati mereka, perlahan-lahan peminat akan cuba mengenali dan mendekati diri saya yang sebenar”

“Saya tidak menyangka, mereka yang selama ini membenci tiba-tiba mula meminati apabila Pencuri Hati menjadi lagu tema drama rantaian, Isteri vs Tunang lakonan Scha Alyahya dan Hisyam Hamid. Lebih membuatkan saya terharu, lagu ini juga menjadi pilihan ramai untuk aktiviti riadah,” katanya kepada Berita Harian Online.

Ayda mengulas lanjut mengenai pengalaman beliau yang pernah menerima komen peminat dilaman sosialnya yang mengakui membenci personalitinya namun amat meyukai lagu nyanyiannya. Pada masa yang sama Ayda akui beliau tidak mampu memuaskan hati semua pihak, namun beliau berharap lagunya itu dapat meluaskan lagi kelompok peminatnya. (rkty/w)


Gambar Sekitar Percutian Jihan Muse & Ungku Hariz Di Korea

Pasangan secocok, Jihan Muse dan suami, Ungku Hariz yang baru sahaja melangsungkan resepsi kedua pada hujung bulan lalu nampaknya kini sedang bahagia bercuti di Korea. Baguslah tu, sekurang kurangnya dapatlah lari sekejap dari kesibukan kerja.

Menerusi akaun Instagram, Jihan mula berkongsi beberapa gambar mereka disana melawati tempat-tempat menarik di Korea. Memang terserlah kegembiraan dan kebahagian diwajah pasangan ini yang akhirnya dapat menumpukan perhatian pada diri masing-masing.

Sebelum ini semua maklum, akaun Instagram Jihan digodam oleh pihak tidak bertanggungjawab, malah Jihan juga dikatakan tertekan dengan kejadian itu. Jadi mungkin inilah masanya untuk Jihan melepaskan tekanan itu dan memulakan lembaran baru.

Semoga Jihan dan suami bergembira disana. Dengan ini kami kongsikan beberapa gambar percutian bulan madu mereka di Korea. Enjoice! (rkty/w)


Aktres Remaja Ditahan Miliki 30kg Ganja, Tidak Dapat Hadiri Pelancaran Drama

Semalam pasukan polis anti-narkotik telah berjaya menahan seorang aktres remaja bersama tiga lagi rakan beliau selepas menemui dadah jenis ganja seberat 30 kilogram didalam satu serbuan yang dilakukan di Damansara.

Pihak polis juga merampas dadah yang dipercayai bernilai ratusan ribu ringgit. Namun pihak polis tidak mendedahkan identiti aktress terbabit. Tetapi beliau dikatakan bakal membuat kemunculan pertamanya didalam sebuah drama bersiri tidak lama lagi.

Ketua Polis Daerah Petaling Jaya, ACP Mohd Zaini Che Din telah mengesahkan penahanan itu dan memberitahu bahawa kesemua suspek kini sedang berada di bawah perintah reman untuk siasatan. Berikutan itu, aktres remaja itu dijangka tidak dapat menghadiri majlis pelancaran drama itu pada bulan depan.

Menurut laporan akhbar The Sun, siasatan awal mendapati pengedaran dadah itu diketuai oleh saudara rapat setiausaha politik kepada menteri. Manakala suspek dipercayai membawa masuk dadah berkenaan untuk dibekalkan dan dijual kepada pelajar kolej disitu.

Kes itu disiasat mengikut Seksyen 39B Akta Dadah Berbahaya yang membawa hukuman mati jika sabit kesalahan.


Bocey Juara MLM 2016, Bawa Pulang RM500,000 Beserta Trofi

Semalam kumpulan Bocey telah menjadi juara didalam program komedi, Maharaja Lawak Mega (MLM) 2016. Persaingan minggu akhir yang diadakan di Stadium Tertutup Perbandaran Pasir Gudang itu menyaksikan kumpulan Bocey berjaya meraih wang tunai RM500,000 dan trofi.

Memetik laporan Berita Harian Online, tiga kumpulan lain seperti Joras memenangi tempat kedua berserta hadiah wang tunai RM250,000 dan trofi. Kumpulan Puteh berada di tempat ketiga meraih wang tunai RM150,000 dan trofi manakala kumpulan LOL pula ditempat keempat menerima wang tunai RM50,000 beserta trofi.

Majlis penyampaian hadiah pula disampaikan oleh pelawak veteran tanah air, Abdul Wahid Ahmad atau lebih dikenali sebagai Wahid Satay yang turut diiringi oleh Naib Presiden Bahagian Perniagaan Melayu ASTRO, Datuk Khairul Anwar Salleh.

MLM edisi kelima ini menampilkan juri tetap seperti Ziana Zain, Shaheizy Sam serta dua juri luar iaitu Najip Ali dari Singapura dan Bunga Citra Lestari dari Indonesia yang mewakili 70 peratus undian manakala bakinya daripada penonton menerusi khidmat pesanan ringkas (SMS). (rkty/w)


Yana Samsudin Sahkan Sedang Mengandung Tujuh Bulan

Tahniah diucapkan kepada pasangan bahagia, Yana Samsudin dan Fadzil Zahari yang akhirnya bakal menimang cahaya mata pertama mereka tidak lama lagi. Dikhabarkan usia kehamilan Yana sekarang sudah mencecah tujuh bulan dan berita itu turut dikongsi suaminya dimedia sosial.

Menerusi akaun Instagram, suaminya mendedahkan berita baik itu dengan mengatakan bahawa Yana telah hamil dan buat masa sekarang bayi itu juga dalam keadaan sihat. Pada masa yang sama, beliau turut meminta peminat mendoakan kesejahteraan mereka berdua.

Selepas memuat naik status berkenaan, peminat mula membanjiri ruangan komen dengan ucapan tahniah dan gembira dengan berita yang disampaikan. Malah ada juga yang memberikan kata-kata nasihat kepada pasangan baru ini yang mana masing-masing mungkin tidak berpengalaman lagi.

Apapun, tahniah sekali lagi diucapkan kepada Yana Samsudin dan suami. Semoga dipermudahkan urusan dan segala perancangan akan berjalan dengan lancar. Tak sabar rasanya mahu melihat bayi pertama pasangan ini, jadi sama-sama lah kita nantikan. (rkty/w)


Nazim Othman Pilih Diam Diri, Enggan Memberikan Komen Lanjut

Baru-baru ini dikhabarkan bahawa ada artis yang tidak senang dengan kehadiran Arja Lee didalam program nyanyian Gempak Superstar, dan kini ada yang mengatakan individu tersebut adalah Nazim Othman. Malah, Nazim juga dikatakan bermasam muka dengan rakan seperjuangannya itu.

Memetik laporan Utusan Online, Nazim menyifatkan perkara tersebut sebagai sesuatu yang tidak memberi faedah kepadanya untuk memberikan sebarang komen dengan lebih lanjut. Apabila diajukan soalan itu pula, beliau enggan memberikan sebarang komen.

“Maaf, saya tiada masa nak layan cerita tak berfaedah macam ni. Tak membangunkan minda,” katanya kepada Utusan Online apabila ditanyakan mengenai isu perselisihan faham diantara dua pelakon ini yang sedang hangat diperkatakan di laman sosial.

Terdahulu, Arja Lee mendakwa bahawa ada rakan artis yang tidak berpuas hati dengannya didalam program realiti itu sehingga bertindak menyindir beliau. Namun didalam kenyataan itu, beliau tidak menyebut mana-mana pihak, tetapi baginya perkara itu tidak sepatutnya berlaku.

Malah katanya lagi, sepanjang bergelar artis beliau tidak pernah rapat atau bekerjasama dengan pelakon itu lagi tetapi beliau perasan bahawa Nazim pernah cuba menimbulkan masalah. Namun, baginya tiada apa yang perlu dicemburui kerana program itu memberikan kuasa kepada peminat untuk mengundi. (rkty/w)


Selepas Rumah Dipecah Masuk, Ayu Raudhah Akui Takut Balik Rumah

Setelah kediamannya dirompak baru-baru ini, Ayu Raudhah akui masih trauma dan takut untuk pulang ke rumah kerana kejadian malang itu bukan sahaja berlaku buat kali pertama, tetapi sudah tiga kali. Namun beliau bersyukur ketika kejadian itu berlaku, mereka sekeluarga tiada dirumah.

“Zaquan ada menghantar gambar keadaan rumah yang bersepah, tetapi untuk saya balik ke rumah tersebut mungkin bukan sekarang. Saya masih trauma dan takut untuk kembali menetap di sana. Tapi itulah rumah itu saya beli dan bukan disewa jadi agak ralat kalau biarkan begitu sahaja”

“Nantilah saya bincang dahulu dengan Zaquan sebab takut juga perkara sama akan berulang. Takut juga sebab bukan sekali, tapi tiga kali dah rumah itu dipecah masuk. Saya benar-benar bersyukur kami sekeluarga tiada dirumah ketika kejadian, lagi-lagi kalau Zaquan tiada, pelbagai kemungkinan boleh terjadi,” katanya kepada Projek MMO.

Semalam, polis Johor telah berjaya menangkap tiga suspek kes pecah rumah pasangan itu dalam satu serbuan di sebuah rumah di kawasan kediaman mewah di Horizon Hills, Iskandar Puteri pada pukul 1.45 pagi. Pihak polis juga berjaya menemukan semula semua barangan milik pasangan itu yang dilaporkan hilang. (rkty/w)


“Ada Pihak Mahu Jatuhkan Maruah Mira Filzah Sebagai Wanita Bertudung"

Susulan gambar diubah menjadi bahan lucah oleh individu tidak bertanggungjawab, Mira Filzah tidak menganggap popularitinya sebagai punca utama beliau menjadi sasaran. Baginya, perbuatan itu lebih kepada ingin menjatuhkan maruahnya sebagai seorang wanita bertudung.

“Saya tidak rasa populariti saya sebagai pelakon ada kena mengena dengan perbuatan tidak bertanggungjawab ini tetapi ianya adalah lebih kepada niat yang tidak baik dari pihak berkenaan yang saya sendiri tidak tahu siapa atau apa tujuannya”

“Bagaimanapun saya lega kerana peminat dan masyarakat tidak terpedaya dengan gambar tersebut kerana jelas ia telah di edit. Sebab itu saya tidak risau jika ada peminat percaya dengan gambar berkenaan kerana saya ramai saksi sebab majlis hari jadi saya dianjurkan oleh mereka,” katanya kepada m Star Online.

Pada masa yang sama, beliau turut menjelaskan bahawa gambar berkenaan diambil ketika beliau sedang memegang makanan bersempena sambutan hari jadinya yang diadakan oleh kelab peminatnya. Dengan majlis yang dipenuhi orang ramai itu, beliau yakin orang ramai tidak akan sewenangnya percaya dengan gambar itu.

Terdahulu, gambar Mira yang memegang objek replika kemaluan lelaki tersebar meluas di media sosial sehingga memaksa pelakon itu tampil membuat penjelasan di Instagram. Namun begitu, Mira menafikan sekerasnya dakwaan itu dan menjelaskan bahawa gambar itu sebenarnya diubah. (rkty/w)


Orang Sabah Tidak Puas Hati Dengan Kenyataan Liyana Jasmay?

Berikutan kenyataan Liyana Jasmay yang takut keluar bersendirian di Sabah kerana peminatnya yang terlalu fanatik beberapa hari lalu, nampaknya telah mengundang kemarahan orang Sabah yang menganggap kenyataan itu sebagai memperlekehkan mereka.

Selepas kenyataan itu dibuat, rata-rata orang Sabah mula bengang dan mengecam pelakon itu di media sosialnya. Ramai yang menafikan dakwaan beliau yang mengatakan bahawa semasa disana beliau pernah diekori oleh individu yang tidak dikenali sehingga trauma untuk keluar bersendirian.

Memetik laporan My News Hub, terdahulu Liyana ada mendedahkan bahawa suaminya sering menjadi perhatian peminatnya di Sabah, sehinggakan setiap kali peminat bergambar dengan suaminya, beliau akan mendapat mesej dari peminatnya di sana.

Bukan itu sahaja, malah Liyana juga turut berkongsi pengalamannya yang menakutkan ketika melawat suaminya disana. Antaranya jika beliau ke Sabah, kebanyakan masa beliau hanya akan berada dirumah sahaja kerana terlalu takut untuk keluar bersendirian. (rkty/w)


Satu Acara Anda Wajib Datang Jika Anda Kaki Makan

Anda suka makan? Anda suka habiskan masa bersama rakan rakan di luar ketika hujung minggu? Kami ada cadangan, apa kata bawa rakan rakan anda atau satu keluarga ke Selangor Food Mega Festival 2016 yang akan berlangsung hujung minggu ini.

Ada apa anda tanya? Selangor Food Mega Festival 2016 sesuai dengan namanya akan menampilkan lebih dari 120 vendor vendor makanan hipster dan urban dimana masing masing mempunyai konsep tersendiri yang unik untuk anda nikmati sepanjang dua hari.

Tengok sahajalah antara makanan yang menanti anda di Selangor Food Mega Festival 2016 hujung minggu ini. Ini baru sikit, memang anda akan puas hati berkelah dan makan bersama keluarga atau juga rakan rakan. Lebih ramai lebih meriah.

Bukan sahaja makanan, khabarnya juga nanti akan ada barisan artis yang hadir untuk membuat persembahan khas untuk anda semua yang hadir. Kira seperti makan sambil berhibur orang kata. Apa lagi yang anda mahukan untuk hujung minggu yang lengkap?

Untuk maklumat lanjut layari Facebook Food Mega Festival atau ikuti akaun Instagram mereka di @foodmegafestival. Jom serbu ramai ramai esok!


5 Teori Kekasih Anda Fikir Jika Anda Tidak Online Atau Membalas Mesej Ringkas

Hubungan antara lelaki dan wanita hari ini memang lebih rumit daripada zaman ibu bapa kita dahulu. Kalau dahulu paling kerap berhubung pun hanya melalui perjumpaan depan mata tetapi kini pasangan kekasih boleh berhubung 24 jam.

Berhubung 24 jam ini sebenarnya satu isu besar dalam perhubungan dan jika ada masanya anda kehabisan data dan tidak mampu untuk online selama beberapa jam, akan banyak teori pelik keluar di pihak sebelah sana tentang apa yang kita sedang lakukan.

Ini 6 teori yang selalu muncul di kepala mereka, baik lelaki atau perempuan.

Si kekasih mesti fikir yang yang pasangannya memang kaki tidur dan tidak boleh diselamatkan lagi walaupun sudah dipesan berkali kali untuk beritahu lebih awal jika mahu tidur siang — apa boleh buat, kita memang kaki tidur.

Ya, akhirnya ada teori yang lebih praktikal di dunia nyata. Kerapkali semua teori di atas memang tidak boleh pakai kerana kita hanya kehabisan kredit atau data internet. Itu sahaja. Dan, kami ada cadangan untuk selesaikan masalah ini.

Maxis melalui Hotlink FAST kini menawarkan 8GB data sebulan untuk seumur hidup anda selagi anda aktif melanggan pelan Hotlink sedia ada. Ini bermakna anda akan menerima 2GB setiap hujung minggu yang mana 1GB untuk Sabtu dan 1GB lagi untuk hari Ahad.

Ini juga teori yang baik sebenarnya. Lebih baik mereka fikir kita sedang habiskan masa dengan rakan rakan dari fikir kita sedang habiskan masa dengan lelaki / perempuan lain. Bahaya oi dan ini mengundang teori nombor tiga di bawah.

Ini pun bahaya juga, kalau kita mula lambat sedikit balas mesej atau menhilang kejap dari radar mereka mulalah dakwaan sudah kurang kasih sayang muncul dalam perbualan. Susah sebenarnya untuk kami online selalu kalau hidup sendiri pun sibuk.

Tengah ke, tepi ke kalau sudah namanya curang memang curang orangnya. Bukan sekadar teori tetapi memang hakikat inilah yang selalu muncul di kepala mereka yang kekasihnya tidak membalas mesej untuk jangka masa lama atau tidak nampak online.


Jihan Muse Akui Tertekan Instagram Digodam, Tampil Dengan Akaun Baru

Selepas akaun media sosialnya digodam beberapa hari lalu, Jihan Muse akui tertekan dengan keadaan itu kerana baginya media sosial adalah antara portfolio penting bagi selebriti sepertinya. Bagaimana pun, beliau kini tampil dengan akaun baru, @ku.jihanmuse

“Ia sedikit sebanyak merunsingkan saya kerana tidak mahu peminat salah faham dengan pihak yang ingin mengaut keuntungan menerusi jalan mudah. Saya juga bimbang jika pihak tak bertanggungjawab itu memuat status yang bukan-bukan, yang akhirnya mencalarkan imej saya”

“Saya pula tidak dapat menggunakan nama yang sama kerana ada pihak menegaskan dirinya adalah saya. Oleh itu, saya tampil dengan nama @ku.jihanmuse setelah puas mencuba beberapa kali untuk menghasilkan akaun Instagram baharu,” katanya kepada Berita Harian Online.

Tegasnya lagi beliau memohon kepada pihak tertentu yang sewenangnya menggunakan nama beliau supaya tidak terus menipu peminatnya demi kepentingan diri. Malah, beliau juga berharap orang ramai dapat mengambil langkah berhati-hati supaya tidak menjadi mangsa seterusnya. (rkty/w)


Nubhan Doa Dikurniakan Anak Di Mekah

Sebelum ini, Nubhan Ahmad telah selamat menjalani ibadah umrah bersama keluarga dan akhirnya beliau telah selamat pulang ke tanah air. Dalam pada itu, beliau turut berkongsi antara doanya yang terpenting ketika disana adalah ingin menimang cahaya mata.

“Doa untuk menimang permata hati sudah tentu merupakan doa paling penting dan berdoa untuk kesejahteraan serta kebaikkan buat keluarga, termasuklah untuk perniagaan saya”

“Saya pergi menunaikan ibadah bersama mak, manakala isteri tidak dapat serta sebab dia ada peperiksaan dan tujuh bulan lagi akan habis belajar. Oleh itu, sama-sama kita doakan agar semuanya berjalan dengan lancar,” jelasnya kepada Media Hiburan.

Manakala dalam perkembangan lain pula, Nubhan dikhabarkan menerima tawaran untuk menyertai rombongan umrah bersama peminat, namun perkara itu masih dipertimbangkan olehnya. Baginya, jika terdapat kelapangan masa mungkin beliau akan menerima tawaran itu. (rkty/w)


"Kenapa Dengki Dengan Saya?"

Nampaknya pertelingkahan diantara Ruhainies dengan Janna Nick semakin rumit. Terbaru Ruhainies meluahkan rasa terkilannya terhadap Janna yang cuba memanaskan lagi keadaan walaupun beliau sudah pun memaafkan pelakon itu selepas satu pesanan maaf dihantar beliau.

“Beginilah, saya sangat berkecil hati dengan tindakan Janna itu. Sebab sebelum ini dia pernah menghantar pesanan kepada saya memohon maaf atas kesilapannya terdahulu. Dan saya sudah pun memaafkan dia sebab tidak perlu memanjang isu itu. Tetapi itu dulu, sekarang ini, nampaknya dia yang memanaskan keadaan semula”

“Saya terkejut dan tidak menyangka mengapa dia sanggup buat begitu. Kenapa dengki akan saya? Dia sudah meminta maaf atas kesilapan terdahulu dan cukup sampai di situ sahaja sepatutnya. Namun, nampaknya dia seperti masih tidak puas hati lagi dan kali ini cuma mengheret orang lain pula ,” katanya kepada Utusan Online.

Sementara itu, Ruhainies turut menjelaskan bahawa kontroversi berkenaan sedikit pun tidak menjejaskan kerjayanya didalam bidang seni walaupun beliau masih baru. Baginya, didalam industri ini semua harus bersaing secara sihat, tidak perlu ada hasad dengki. Malah katanya lagi, pusing-pusing jumpa juga kan. (rkty/w)


Arja Lee Akui Ada Artis Dengki Dengan Dirinya Didalam Gempak Superstar

Pembabitan Arja Lee didalam program Gempak Superstar baru-baru ini rupanya mengundang cemburu daripada peserta lain didalam program itu, sehingga ada yang bertindak menyindir beliau. Terkejut dengan perkara itu, Arja berpendapat bahawa perkara ini tidak sepatutnya berlaku.

“Sepanjang bergelar artis saya tidak pernah rapat apatah lagi bekerjasama dengannya. Namun, saya perasan dia cuba menimbulkan masalah. Malah, sejak pengumuman sidang media lagi saya dapat tahu perkara ini. Mungkin dia menanti reaksi daripada saya, tetapi saya diamkan saja”

“Saya sentiasa sedar diri. Kalau betul dia mencemburui saya disebabkan pengalaman yang sedikit sebagai penyanyi, tidak guna juga. Bukan apa, program ini memberi kuasa kepada peminat untuk mengundi. Jadi, dari segi populariti dia sudah menang, tidak perlu rasa takut atau tercabar pun,” katanya kepada Harian Metro.

Tegasnya lagi, tidak perlulah individu tersebut menyindir beliau dengan perkataan yang boleh mengundang persepsi negatif pihak lain kepadanya, lebih baik buang saja perasaan hasad dengki dan tidak puas hati itu. Jelasnya lagi, tujuan utama beliau menyertai program ini adalah untuk menuntut ilmu dan bukan mahu mencari musuh. (rkty/w)


Ummi Nazeera Tidak Mahu Menjalinkan Hubungan Cinta Buat Masa Ini

Pelakon cantik, Ummi Nazeera akui buat masa ini tumpuan utamanya hanyalah didalam bidang kerjayanya, dan tidak kepada soal menjalinkan hubungan istimewa dengan mana-mana individu. Beliau mengulas lanjut apabila ditanyakan mengenai gosip diantara beliau dan Zizan Razak

“Setakat berkawan-kawan dan berkenalan itu adalah dan ia perkara biasa tetapi untuk bercinta memang tidak buat masa ini,” jawabnya ringkas kepada portal Media Hiburan apabila ditanyakan soalan mengenai kisah cinta beliau.

Sebelum ini, Ummi pernah digosipkan mempunyai hubungan cinta dengan Zizan Razak. Namun begitu, kedua-dua pihak telah menafikan dakwaan itu dan menjelaskan bahawa hubungan mereka berdua hanyalah sebagai kawan rapat sahaja tanpa melibatkan perasaan istimewa.

Bagaimanapun Ummi tidak menafikan bahawa beliau selesa berkawan dengan Zizan kerana sikapnya yang mudah mesra. Malah ketika gosip itu hangat diperkatakan juga, Zizan ada memberikannya nasihat agar tidak mudah melatah dan lebih berhati-hati dimasa akan datang. (rkty/w)


Gambar Sekitar Majlis Graduasi Mira Filzah

Tahniah diucapkan kepada pelakon kecil molek, Mira Filzah yang baru sahaja menamatkan sesi pengajian beliau didalam kursus Perniagaan Antarabangsa. Beliau turut berkongsi beberapa gambar ketika berada di majlis konvokesyen di DATC, UiTM Shah Alam sebentar tadi.

Menerusi akaun Instagramnya, Mira jelas kelihatan kegembiraan di wajah beliau bersama teman rapat yang sama-sama berada di majlis graduasi terbabit. Pada masa yang sama, kedua ibu bapa Mira juga turut hadir bersama berkongsi kenangan didalam majlis yang penuh bermakna itu.

Tahniah sekali lagi diucapkan kepada Mira Filzah. Semoga berjaya didalam bidang yang diceburi dimasa akan datang. Dengan ini kami kongsikan beberapa gambar di sekitar majlis graduasi Mira Filzah. Enjoice! (rkty/w)


Waris Akui Perkahwinan Merubah Dirinya, Menyesal Kahwin Lewat

Penyanyi rap, Waris menyifatkan mendirikan rumah tangga bersama isteri tersayang merupakan keputusan terbaik yang pernah dilakukan olehnya apabila perkahwinan itu sendiri banyak merubah personalitinya. Beliau juga akui mendukung peranan sebagai seorang suami membuatkan dirinya menjadi lebih matang.

“Mungkin ada benarnya. Kerakter dan perangai saya banyak berubah selepas mendirikan rumah tangga. Selain lebih bersabar berhadapan situasi, saya juga lebih matang berbanding ketika awal kemunculan dulu. Kalau tahu saya akan berubah, sudah lama saya berkawhin”

“Sukar untuk menukar persepsi itu kerana dilemparkan pihak luar, bukan mereka yang ada disekeliling saya. Namun lama kelamaan salah faham yang timbul seakan pudar kerana hubungan dengan pihak media semakin baik. Biasalah seperti kawan baru, kita perlu ambil masa untuk mengenali satu sama lain,” katanya kepada Berita Harian Online.

Sebelum ini Waris pernah didakwa semakin besar kepala, malah beliau juga dikatakan kurang berdisplin apabila menolak pelawaan untuk penggambaran fotografi. Selain itu, ada juga desas-desus mengatakan bahawa beliau turut sukar memberikan kerjasama untuk sesi temu bual bersama media tempatan.

Walau apa pun, baguslah jika Waris betul-betul sudah berubah menjadi seorang yang lebih matang. Tidak lama lagi pun, beliau bakal menimang cahaya mata pertama. Semoga kehadiran bayi itu akan menjadikan Waris seorang suami serta bapa yang baik. Bak kata orang buang yang keruh, ambil yang jernih. (rkty/w)


"Pada Saya Ia Bukan Doa Tetapi Fitnah Demi Mengaut Keuntungan"

Pelakon, Syatilla Melvin Kesal apabila ada pihak tidak bertanggunjawab menggunakan nama mereka, menyebarkan berita palsu kononnya beliau kini sedang hamil. Baginya penyebaran berita di sebuah blog itu sengaja dilakukan bagi menjatuhkan reputasinya dan suami, Shaheizy Sam.

“Pada saya ia bukan doa untuk kami sebaliknya mereka sengaja membuat fitnah demi mengaut keuntungan apabila ada pembaca yang klik berita berkenaan. Bayangkan keluarga kami yang baca dan tidak tahu apa-apa mengenainya mungkin mereka akan salah faham”

“Ini bukan kali pertama blog sama membuat fitnah terhadap saya tetapi kali ini saya bersuara kerana ia boleh mengundang masalah selain ia menjatuhkan reputasi kami berdua,” katanya kepada m Star Online berkenaan berita palsu yang telah disebarkan oleh blog berkenaan.

Apabila ditanyakan mengenai tindakan yang mungkin diambil oleh pelakon itu berikutan insiden berkenaan, Syatilla menjelaskan bahawa buat masa ini beliau tidak berniat untuk mengambil sebarang tindakan kerana enggan melayan sikap invididu yang tidak bertanggunjawab itu. (rkty/w)


Caliph Buskers Nafi Menerima Bayaran Murah Dari KRU

Baru-baru ini terdapat khabar angin mengatakan pihak KRU Music memberi bayaran sedikit kepada kumpulan Caliph Buskers sehingga menimbulkan perasaaan tidak puas hati mereka terhadap pihak pengurusan terbabit. Berikutan itu, vokalisnya, Azmi tampil memberi penjelasan.

“Saya terkejut juga diberitahu tentang gosip kami terima bayaran sedikit iaitu RM800 sahaja seorang, sebenarnya Caliph Buskers bergerak sendiri dan bukan di bawah pengurusan KRU Music. Tiada sebarang isu tidak puas hati berkaitan bayaran daripada pihak KRU Music pada setiap persembahan yang kami lakukan”

“Namun jika tawaran persembahan datang daripada syarikat terbabit selalunya mereka akan bertanya kepada kami dahulu harga yang ditawarkan dan sebarang harga yang mereka bayar kepada kami adalah atas persetujuan kami bersama,” katanya kepada m Star Online ketika menjawab gosip berkenaan.

Jelasnya lagi, harga yang ditetapkan pada setiap persembahan yang ditawarkan adalah atas persetujuan kedua-dua belah pihak. Jadi isu jumlah RM800 yang diberikan oleh syarikat terbabit pada setiap persembahan yang dilakukan adalah tidak benar sama sekali. (rkty/w)


Rita Rudaini Bersyukur Keadilan Berpihak Kepada Dirinya

Keputusan Mahkamah Tinggi Syariah yang memerintahkan bekas suami pelakon wanita ini yang juga pemain bola sepak kebangsaan, Mohamad Aidil Zafuan supaya membayar nafkah tertunggak berjumlah RM68,530 kepada Rita Rudaini ternyata membuatkan dirinya bersyukur.

Menurut kenyatannya yang dipetik daripada Utusan Online, Rita menegaskan bahawa wang ringgit bukanlah keutamaan perjuangannya turun naik mahkamah selama ini. Sebaliknya apa yang dilakukannya selama ini adalah semata-mata kerana menuntut keadilan untuk diri sendiri dan anak-anaknya yang dizalimi sebelum ini.

Malah Rita kini yang kini menjaga dua cahaya matanya iaitu Airit Rayyan Rizqin dan Airit Qaqa Arjuna turut memanjatkan kesyukuran kepada Allah kerana perjuangannya membela masa depan anak-anak berpihak padanya.

Apa pun, semoga ibu tunggal ini sentiasa tabah menghadapi dugaan yang mendatang. Sehingga kini, peminat Rita tidak henti-henti mendoakan agar selebriti kesayangan mereka ini cepat sembuh dari denggi juga. (rtky/s)


Dian Sastrowardoyo: Keutamaan Saya Adalah Keluarga

Aktres seberang yang suatu ketika dahulu pernah menjadi fenomena dalam filem Ada Apa Dengan Cinta 1 (AADC1), dan kini kembali dengan sekuel kedua filem tersebut, Ada Apa Dengan Cinta 2 (AADC2) Dian Sastrowardoyo, menjelaskan dia kini lebih memberikan keutamaan kepada keluarga berbanding kerjayanya.

“Anda harus tahu mana yang perlu diberikan prioritinya. Kalau saya sudah tentu keluarga sentiasa menjadi prioriti saya. Disiplin perlu ada untuk anda membahagikan masa antara keluarga dan kerjaya”

“Saya juga berasa bahagia sekali kerana mempunyai suami dan keluarga yang sangat mendukung akan kerjaya saya ini,” katanya kepada Rotikaya yang ditemui di Malam Gala filem Ada Apa Dengan Cinta 2.

Dalam pada itu, filem sekuel kedua AADC2 ini terdapat adegan cium antara Dian dan juga Nicholas. Bagaimanapun aktres ini memberitahu adegan tersebut tidak ditayangkan sepenuhnya dalam versi Malaysia dan sekiranya mahu melihat adegan tersebut bolehlah ke Indonesia menyaksikan versi penuh di negara seberang itu.

“Saya fikir soalan ini tidak relevan kerana anda tidak nampak adegan tersebut pun. Tetapi sekiranya mahu melihat adegan cium, saya mencadangkan supaya anda datang ke Jakarta untuk melihat versi penuh AADC2,” katanya lagi.

Sementara itu, Dian turut berharap agar peminat-peminatnya di Malaysia turut menyokong filem tersebut sebagaimana dengan sokongan filem AADC1 yang ditayangkan pada tahun 2002.

“Saya harapkan orang-orang di Malaysia menyukai filemnya kerana kami buatnya dengan sepenuh hati. Semoga orang Malaysia dapat menontonnya dengan suka hati,” ujarnya.

Selepas 14 tahun, kini filem Ada Apa Dengan Cinta 2, bakal menemui peminat-peminatnya pada 28 April ini di dan ditayangkan serentak dengan dengan seluruh pawagam Malaysia dan Indonesia. (rtky/h)


Aidil Zafuan Diarah Bayar Tunggakan Nafkah RM68,530 Kepada Bekas Isteri

Mahkamah Tinggi Syariah hari ini, memerintahkan pemain bola sepak kebangsaan, Mohd Aidil Zafuan Abd Razak yang diwakili peguam Rushdan Sujak, membayar tunggakan nafkah berjumlah sebanyak RM68,530 kepada bekas isterinya, Rita Rudaini Mokhtar.

Memetik laporan Berita Harian Online, Hakim Syarie Mawardi Che Man turut memerintahkan pemain pertahanan Johor Darul Ta’zim (JDT) itu membayar kos guaman yang ditanggung Rita sepanjang prosiding perbicaraan itu. Mahkamah juga turut memerintahkan defendan membayar kedua-dua jumlah itu dalam tempoh masa 45 hari bermula hari ini.

Rita yang diwakili peguamnya, Datuk Mohd Zaidi Mohd Zain memfailkan tuntutan terbabit pada 14 Disember 2013 telah memaklumkan kepada mahkamah bahawa anak guamannya tidak dapat hadir berikutan masalah kesihatan dan baru sahaja keluar dari hospital semalam.

Terdahulu, pelakon Rita Rudaini menfailkan tuntutan mutaan berjumlah RM300,000 daripada bekas suaminya pada 7 Julai 2014 mengikut Seksyen 58 Enakmen Undang-Undang Keluarga Islam (Negeri Selangor) 2003. Bagaimanapun, pada Oktober tahun lalu, Mawardi memutuskan Aidil perlu membayar RM30,000 tuntutan mutaah terbabit. (rkty/w)


Tiz Zaqyah Kini Sudah Putus Cinta?

Buat jejaka di luar sana yang meminati Tiz Zaqyah, ini mungkin peluang anda untuk mendekati pelakon berbakat ini kerana khabarnya kini Tiz sudah kembali solo. Walaubagaimanapun, Tiz bijak menyembunyikan perkara tersebut dengan tidak memuatnaik caption yang sedih-sedih di Instagram.

Perkhabaran mengenai status solo Tiz mula diperkatakan di forum CARI kerana teman lelaki Tiz sebelum ini yang dikenali sebagai Daniel Haziq dilihat seringkali bersama wanita lain yang juga merupakan seorang pemuzik, dengan nama Arafah.

Sehingga kini, Tiz masih belum mengeluarkan sebarang kenyataan berhubung perkara berkenaan. Apa pun, semoga Tiz tabah menghadapi sebarang dugaan. Mungkin juga di luar sana sudah ada cinta yang terbaik buat Tiz, siapa yang tahu, bukan? (rtky/s)


“Henti Sebar Cerita Palsu Mengenai Siti Nurhaliza Hamil Lagi”

Pengurus kepada Datuk Siti Nurhaliza, Rozi Abdul Razak mahu pemilik akaun Facebook Kaki Share membuang serta menghentikan penyebaran berita palsu yang mengatakan penyanyi popular itu sedang hamil kali kedua selepas mengalami keguguran pada hujung tahun lalu.

“Saya kecewa dengan tindakan mereka. Disebabkan status dimuat naik itu membuatkan banyak pihak membaca dan mempercayainya. Malah banyak yang berkongsi di page Facebook masing-masing. Saya yakin dan percaya pemilik akaun ini orang Islam dan berbangsa Melayu, jadi tentu dia mengetahui hukum memfitnah itu berdosa besar”

“Apa yang ditulis mereka sangat jelas, tepat dan tidak ada satu ayat pun yang tersasar. Cuma apabila ia diolah semula, ia mengundang perasaan orang untuk membaca. Apabila berita itu dimanipulasi, rasa tidak adil kerana saya tidak bercakap pun hal itu,” katanya kepada Harian Metro mengenai status palsu yang dimuat naik itu.

Pada masa yang sama, Rozi menyifatkan tindakan itu sebagai sesuatu yang tidak bertanggungjawab apabila kenyataannya dalam sebuah portal online pada Ahad lalu dimanipulasi pihak terbabit. Malah beliau berpendapat, tindakan individu itu hanya sekadar mahu mengaut keuntungan demi kepentingan diri sendiri.

Sebelum ini, akaun Facebook menggunakan nama Kaki Share telah memuat naik status, Siti Nurhaliza Hamil Lagi dan menjadi viral di media sosial hingga ke hari ini. Menyedari perkara tersebut, Rozi menulis di ruangan komen akaun itu meminta pemilik akaun itu menghentikan penyebaran dan tidak menokok tambah kenyataannya terdahulu. (rkty/w)


Syatilla Sibukkan Diri, Elak Dirinya Sunyi Ketika Ditinggalkan Suami

Walaupun sentiasa ditinggalkan suami, Syatilla Melvin tidak pernah merungut tuntutan kerja suaminya yang sibuk di set penggambaran tetapi lebih memahami kerana beliau juga bekerja dalam industri yang sama. Malah katanya, Sam akan selalu memujuknya dengan berjanji akan meluangkan masa setelah segala urusan kerja selesai.

“Sejak kahwin, kami sebenarnya kami belum dapat lagi meluangkan masa bersama-sama. Sam, dia memang sibuk dengan penggambaran. Tapi saya tidak merungut lagipun saya faham. Sam selalu pujuk saya supaya bersabar dan dia berjanji akan lebihkan masa untuk saya apabila sudah habis penggambaran nanti”

“Saya pula, jika tidak terlibat dengan apa-apa penggambaran, masa saya banyak saya habiskan di rumah. Tapi kadang-kadang saya terima tawaran berlakon, sebab sekurang-kurangnya saya tidaklah rasa sunyi sangat apabila Sam keluar bekerja,” katanya kepada portal Media Hiburan berhubung perkara berkenaan.

Bercakap mengenai kerjayanya, Syatilla ada mendedahkan bahawa Sam sebenarnya meminta beliau untuk memperlahankan kerjaya lakonannya agar mereka dapat meluangkan lebih masa bersama. Jadi katanya lagi, dimasa akan datang mungkin beliau akan mula jarang menerima tawaran berlakon.

Berkongsi tentang kehidupan peribadinya pula, Syatilla akui oleh kerana beliau dan Sam sudah berkawan lama jadi mereka sudah terbiasa dengan situasi sebagai kawan. Kadang kala, mereka mengingatkan sesama sendiri bahawa mereka sebenarnya sudah berumah tangga dan bergelar suami isteri. (rkty/w)


Zizan Razak Nafi Dakwaan Zizan Mart Ditutup Sepenuhnya

Khabar angin yang mengatakan bahawa Kedai serbaneka ‘Zizan Mart ‘milik pelakon dan pelawak terkenal, Zizan Razak yang dibuka pada tahun lepas di Kelantan ditutup sepenuhnya telah dinafikan sendiri oleh Zizan, kerana katanya kedai tersebut hanyalah ditutup buat sementara waktu sahaja.

“Zizan Mart hanya tutup buat sementara waktu sahaja. Bila dibuka semula saya tidak pasti lagi, lagipun tidak sampai sebulan lagi kedai Itu ditutup. Ada perkara yang mereka mahu uruskan dan itu lebih kepada bahagian pengurusan. Mereka mahu berbincang, atas urusan apa saya tidak boleh jelaskan di sini,” katanya yang ditemui di Majlis Pra Kemuncak ABPBH 29.

Dalam pada itu, Zizan yang baru menyambut ulangtahunnya yang ke-32 tahun memberitahu mahu lebih fokus dan memperbaiki akan kerjaya seninya. Bagaimanapun untuk ke fasa perkahwinan dia belum memikirkannya lagi.

“Kahwin belum lagi, lebih baik saya memberi perhatian kepada apa yang ada di depan mata terlebih dahulu. Kahwin hold dulu lah,” ujarnya yang baru sahaja selesai menjalani penggambaran ‘Bikers Kental 2’ di Phuket.

Sementara itu, Zizan turut terpilih menjadi hos untuk Anugerah Bintang Popular Berita Harian 29 (ABPBH29) bergandingan bersama AG, Haiza serta pelakon yang sedang meningkat naik, Mira Filzah. (rkty/h)


Tasha Shilla Beli Undi Untuk Raih Sokongan Peminat Di Gempak Superstar?

Walaupun sudah tersingkir pada minggu lalu didalam konsert Gempak Superstar, ada desas-desus mengatakan Tasha Shila membeli undi ketika menyertai program nyanyian itu supaya menampakkan beliau mempunya kelas tersendiri berbanding peserta lain.

Menurut laporan Utusan Online, dalam usahanya untuk menjadi juara pertama program tersebut, Tasha dikatakan sanggup turun padang untuk bertemu dengan para peminatnya yang kebanyakkannya adalah lelaki di sebuah kedai makan supaya dapat membeli jiwa peminatnya.

Bukan setakat itu sahaja, malah Tasha juga sempat memuat naik sebuah video di Instagramnya yang menunjukkan beliau sedang beradu suara dengan peminatnya sendiri. Gigih sungguh Tasha membeli peminatnya sampaikan ada hashtag #KakiRibutGengTashaShilla lagi.

Namun walaupun Tasha kelihatan begitu beriya meraih undi daripada peminatnya, persembahan beliau pada setiap minggu masih dilihat syok sendiri dan bersuara sumbang. Minggu lalu juga menyaksikan beliau berada di tangga tercorot dan sekaligus tersingkir daripada program tersebut.

Apapun mungkin itu adalah salah satu cara bagi Tasha menghargai peminatnya yang sanggup mengundi untuk mengekalkan beliau di dalam program tersebut. Tidak ramai selebriti tempatan kita yang mampu mencuri perhatian orang ramai dengan cara sebegitu. (rkty/w)


Satu Tips Mudah Untuk Pastikan Rumah Tangga Sentiasa Bahagia

Bukan kami mahu mengungkit kisah tidak baik namun sejak kebelakangan ini, memang ramai pasangan selebriti yang menemui jalan buntu untuk selesaikan kemelut rumah tangga sehingga terpaksa mengambil jalan untuk berpisah.

Bukan sahaja golongan selebriti malah orang lain juga sebenarnya turut alami perkara ini setiap hari sehingga ada yang takut untuk mendirikan rumah tangga kerana risau atau takut tidak mampu pertahankannya.

Yang sedang bercinta pun, kadang kadang bukan sesuatu yang senang untuk kekalkan semarak api cinta seperti di awal hubungan sehingga sekecil perkara boleh jadi punca untuk bermasam muka dan bertikam lidah.

Sebenarnya, hubungan yang baik asanya cuma satu iaitu toleransi antara kedua dua belah pihak. Itu sahaja. Jika isteri memahami kerjaya suami yang sentiasa sibuk dan tiada masa untuk perkara remeh pastinya perkara kecil tidak akan menjadi isu besar.

Jika suami pula tahu yang isteri sudah penat melayan karenah seisi rumah sepanjang hari, pastinya tiada permintaan pelik pelik dan si suami harus percaya apa yang terbaik dipilih oleh si isteri.

Contoh mudah kalau tahu suami akan keluar bekerja untuk hari yang panjang sehingga terpaksa pulang malam, jangan lupa sediakan sarapan pagi yang penuh berkhasiat dan hebat untuk bekalkan tenaga sepanjang hari.

Begitu juga apabila si suami pulang dari kerja, sediakan sahaja minuman ringkas supaya sejuk hati si lelaki apabila tahu pulang ke rumah pasti ada yang menanti dengan sesuatu yang digemari.

Nak mudah lagi, untuk kedua dua waktu ini si isteri boleh gunakan Alicafe Tongkat Ali dan Ginseng 5 dalam 1 kerana kandungan Tongkat Ali dan Ginseng didalam Alicafe menghasilkan nutrisi yang hebat untuk membantu mengekalkan fokus minda, juga menguatkan tubuh badan.

Nampak kami selit pesanan penaja di situ. Tetapi serius, kalau isteri lebih peka dengan keperluan ringkas si suami dan pihak lelaki juga menghargai apa yang isteri lakukan setiap hari, dengan izin Tuhan pastinya hubungan akan lebih bahagia.


Siti Saleha Takut Dikritik Peminat, Elak Terlalu Dedah Soal Peribadi

Kerana tidak mahu diri terus menjadi mangsa keyboard warrior, Siti Saleha membuat keputusan untuk tidak terlalu mendedahkan kisah peribadi hidupnya kepada umum. Baginya, tindakan itu sedikit sebanyak dapat mengelakkan dirinya daripada dihimpit dengan pelbagai kontorversi.

“Saya tidak terlalu banyak berkongsi kisah peribadi dengan peminat. Saya hanya menjadi diri sendiri dan mengelak daripada terlalu berkongsi perkara berkenaan. Mungkin perjalanan hidup saya kelihatan agak membosankan, namun ia membawa kebaikan tersendiri”

“Saya cuba untuk tidak membuka ruang kepada pejuang papan kekunci untuk mencari salah saya. Saya bukan mahu dilihat eksklusif tetapi hanya menjadi diri sendiri,” katanya kepada Berita Harian Online berhubung sikapnya yang tidak suka terlalu berkongsi perihal kehidupan peribadinya.

Terdahulu, Siti Saleha pernah mengakui bahawa sejujurnya beliau tidak suka terpalit dengan kontroversi murahan ketika membina kerjayanya didalam bidang seni. Ini kerana beliau percaya pada bakat yang dikurniakan Tuhan serta meletakkan dirinya untuk menjadi lebih eksklusif. (rkty/w)


Sport Planet Bagi Potongan Harga Sehingga 70% Untuk Orang Melaka

Ini berita baik buat orang Melaka! Jika sebelum ini Sport Planet sudah buat jualan murah berbaloi-baloi di Selangor dan juga di bahagian Utara tanah air, kini orang Melaka boleh dapatkan barangan berjenama daripada mereka. Bila? Di mana? Jom baca sampai habis sambil layan gambar barangan yang anda di sana nanti!

Tidak perlu bersesak, hanya datang ke Dewan A MITC. Datang awal, tempat letak kenderaan pun masih banyak kosong. Nak follow Sport Planet di Facebook untuk tidak ketinggalan tawaran menarik, klik sini.

Waktu jualan ini diadakan memang terbaik. Jangan lupa layan galeri gambar di bawah untuk buat bajet awal. Serius meamng jimat di sini. Cuba bayangkan betapa banyak barangan di tapak jualan berkeluasan 30,000 kaki persegi ini!

Jualan mula dibuka 10 pagi. Tak salah bawak satu pasukan futsal turun atau pasukan badminton anda turun. Eh, pakaian dalam wanita berjenama pun antara yang paling laku keras di sini tahu!

Bab barangan sukan berjenama, jangan risau. Sport Planet bawakan Adidas, Puma, Nike, Timberland, Yonex dan pelbagai lagi jenama yang lain. Pakaian sukan, kasut, bag, stokin dan banyak lagi boleh dapat di sini untuk lelaki atau wanita, semua ada.

Elok sangat sebab raya sudah hendak sampai. Benda boleh berjimat, baik kita berjimat. Lebih lebih lagi di sini ada barangan yang dapat potongan harga sehingga 70%. Aduh, menyesal jika tidak dapatkan sementara benda ada depan mata, dapat jimat pula.

Apa lagi, cepat tanda dalam kalendar – 28 April sehingga 8 Mei, di MITC Ayer Keroh (Dewan A) dan boleh serbu seawal pukul 10 pagi sehingga 9 malam. Kami kongsikan barangan yang anda boleh dapatkan pada hari jualan nanti. Serius rambang mata!


Yuna Kurang Senang Perjuangan Donald Trump, Pilih Untuk Terus Berhijab

Bukan mudah untuk mengharungi dugaan ketika berada di negara orang lebih-lebih lagi apabila terdapat pemimpin negara tersebut yang dilihat tidak putus-putus memberi gambaran negatif terhadap Islam. Bagaimanapun bagi Yuna, dia tetap memilih untuk bertudung di Amerika Syarikat walaupun ada individu di sana yang mahukan dirinya tidak berhijab.

“Saya pernah bergelut dengan konsep artis wanita yang perlu tampil cantik dan seksi. Malah apabila tiba di AS, saya dicadangkan agar membuka hijab kerana saya bukan lagi di Malaysia. Kata mereka, pakailah pakaian yang seksi dan berbanggalah dengan bentuk badan sendiri”

“Tetapi saya memang bangga dengan apa yang saya kenakan. Saya berhijab bukan kerana ditekan sesiapa, ia pilihan sendiri dan saya tetap rasa bebas,” jelas Yuna kepada majalah hiburan Billboard edisi 30 April, dipetik dari Astro Awani.

Sementara itu, Yuna juga menjelaskan bahawa dia kurang senang dengan apa yang diperjuangkan oleh Donald Trump kerana individu tersebut memperjuangkan kebencian dan keganasan.

“Saya tidak faham bagaimana seseorang seperti dia masih boleh diterima dalam sebuah negara maju dan moden,” ujar Yuna yang juga yakin bahawa muzik mampu untuk mendidik dan melembutkan hati manusia untuk berdamai. (rtky/s)


Janna Nick Pilih Jalan Berdamai, Penat Layan Kerenah Ruhainies

Bagaikan tidak berkesudahan pula pertelingkahan di antara Ruhainies dan Janna Nick. Sebelah pihak kata sudah diajak berdamai, sebelah pihak pula dikata perangai tidak matang. Namun bagi Janna, dia mempertahanakn rakaman video yang pernah dimuatnaiknya namun kini telah dipadam.

“Saya muat naik video itu sebab hendak menjelaskan keadaan sebenar. Ini kerana terlalu banyak kenyataan yang dikeluarkan Ruhainies adalah tidak betul. Dia nampaknya tak henti-henti meneruskan agendanya itu”

“Sebenarnya, sebelum isu ini jadi besar, saya cuba untuk menghubunginya dan ajak berjumpa. Tapi dia seakan memilih untuk tidak memaafkan dan nak memanjangkan pergaduhan. Saya diam sebelum ini sebab ingat cuma satu kenyataan saja yang dikeluarkan Ruhainies. Tapi lama-kelamaan kenyataan yang dikeluarkan dia semakin mengarut, katanya.

Bercakap menerusi BH Online, Janna menjelaskan dia sudah menghantar Whatsapp kepada Ruhainies demi memberitahu perkara sebenar. Namun kenyataan Ruhainies pula, dia akan berkongsikan perbualan mesej tersebut apabila sudah bersedia nanti.

Apa pun, Janna Nick menyatakan dia memilih jalan untuk berdamai. Moga satu hari nanti, Janna Nick dan Ruhainies boleh keluar minum kopi sama-sama. Gaduh bagai nak rak pun tiada guna, industri hiburan tanah air ini kecil saja pun. (rtky/s)


"Saya Tidak Suka Kakak Saya Jadi Perhatian Benda Negatif"

Selepas terpalit dengan pelbagai kontroversi, pelakon cantik, Nelydia Senrose meminta orang ramai menghentikan tuduhan jahat yang dilemparkan terhadap kakak kembarnya, Uqasha Senrose. Baginya segala tuduhan itu bukanlah sesuatu yang dibanggakan, malah dirinya juga turut terkesan dengan perkara itu.

“Saya tahu ada orang keliling yang sering membandingkan saya dengan Uqasha. Mereka mengatakan dia tidak baik dan saya sebaliknya. Terus terang, saya tidak gembira walaupun perkara baik dikaitkan dengan diri saya. Yang mereka katakan itu kakak saya”

“Buruk baiknya tentu saya akan rasa, ibarat cubit paha kiri, paha kanan juga terasa. Saya tidak suka kakak saya jadi jadi perhatian untuk benda negatif. Sebagai adik, saya tahu situasi sebenar yang berlaku,” jelasnya kepada Projek MMO berhubung perkara itu.

Pada masa yang sama, Nelydia berkata pihak luar tidak memahami keadaan sebenar yang berlaku dan lebih cenderung menjatuhkan hukuman dari pemerhatian di media sosial. Malah katanya lagi, dengan membuat perbandingan diantara beliau dan kakaknya tidak sedikit pun membuatkan beliau berasa dihargai.

Nelydia yang mengulas lanjut mengenai beberapa kontroversi melanda Uqasha sejak kebelakangan ini, termasuk perselisihan faham diantara beliau dan pelakon, Hafidz Roshdi. Serta kritikan keatas cara pemakaiannya yang dianggap tidak sesuai dengan imejnya yang bertudung sehingga membuatkan ramai membencinya. (rkty/w)


Instagram Jihan Muse Pula Digodam, Hilang 1 Juta Pengikut

Beberapa hari lalu industri hiburan tempatan kecoh apabila akaun sosial media mereka digodam oleh individu yang tidak bertanggungjawab. Ramai yang telah menjadi mangsa, terbaru Instagram Jihan Muse pula menjadi korban apabila beliau telah kehilangan sehingga 1 juta pengikutnya.

BACA: Di Sekitar Resepsi Kedua Perkahwinan Jihan Muse Dan Ungku Hariz

Menurut Jihan, beliau hanya menyedari akaunnya digodam pagi tadi setelah semua gambar dan pengikutnya yang sudah mencecah 1 juta telah hilang sekelip mata. Malah akaunnya juga turut dicemari dengan video-video lucah yang ditinggalkan oleh individu terbabit.

Jelasnya lagi, sebelum ini beliau mendapat emel yang meminta untuk mengesahkan akaun Instagramnya bagi mendapat bluetick. Kononnya ingin menyelamatkan akaun media sosialnya, Jihan mematuhi arahan terbabit dan secara tiba-tiba semua gambar dan pengikutnya hilang.

Nampaknya semakin menjadi-jadi gejala menggoadam akaun media sosial selebriti ini. Sebelum ini, Emma Maembong dan Wawa Zainal sudah terkena, diharap selepas ini, selebriti lain perlu lebih berhati-hati mengendalikan akaun media sosial masing-masing. (rkty/w)


Radin Nafi Bercinta Dengan Ayda Jebat, Hanya Berkawan Rapat

Penyampai radio Era, Radin menafikan dakwaan yang mengatakan beliau adalah individu yang dimaksudkan oleh Ayda Jebat mengenai dirinya yang sedang mengenali hati budi seorang penyampai radio ketika ditemu bual didalam program Melodi sebentar tadi.

“Apa yang dapat saya katakan adalah kami sekadar teman rapat. Sama seperti rakan artis lain yang datang ke konti untuk menjayakan slot Super 40 Era yang dikendalikan saya. Daripada situlah mulanya persahabatan kami”

“Berat untuk saya mengulas lebih lanjut. Ini kerana Ayda tidak menyebut sebarang nama ketika ditemubual. Penyampai radio yang dimaksudkan mungkin sesiapa saja. Jika ingin bertanya soal hati lebih baik diajukan kepada empunya diri sendiri,” jelasnya kepada Berita Harian Online.

Tambahnya lagi, beliau selesa berkawan dengan Ayda atau lebih mesra dengan panggilan si kenit kerana walaupun beliau menggunakan ganti diri adik namun sebenarnya beliau lebih matang dan bijak mengawal situasi.

Terdahulu, Ayda ada mengulas mengenai gosip yang melanda dirinya, bahawa kononnya kini beliau sedang mengenali hati budi seorang penyampai radio. Namun bagaimanapun, Ayda menafikan menjalinkan hubungan intim dengan mana-mana individu setakat ini. (rkty/w)


Rumah Ayu Raudhah & Suami Dirompak Kali Ketiga, Alami Kerugian RM200,000

Pasangan suami isteri, Ayu Raudhah dan Mohd Zaquan Adha sekali lagi menerima nasib malang apabila kediaman mereka yang terletak di Pasir Gudang, dirompak oleh sekumpulan penyamun Jumaat lalu. Perkara itu turut didedahkan menerusi akaun Instagram Mohd Zaquan sendiri.

“Jiran hadapan rumah menghubungi saya untuk memaklumkan kejadian pecah rumah yang disaksikan anaknya melibatkan tiga individu menaiki Toyota Wish berwarna gelap. Kumpulan berkenaan meletakkan kereta berdekatan rumah sambil menekan hon panjang sebelum disusuli dua lelaki mencampakkan barang dari rumah kami”

“Saya terkejut apabila melihat keadaan rumah saya yang berselerak dan perompak dikesan masuk melalui bahagian dapur. Mereka membawa lari pelbagai barangan berharga termasuk 15 beg tangan berjenama milik isteri saya serta jam tangan pelbagai jenis milik saya dan juga isteri,” katanya melalui laporan Harian Metro.

Dalam kejadian jam 1 tengah hari itu, kediaman pasangan ini telah dipecah masuk oleh tiga lelaki menyebabkan mereka mengalami kerugian sebanyak RM200,000. Menurutnya lagi, kejadian ini merupakan kali ketiga telah menimpa keluarga mereka dan merupakan kejadian paling buruk yang pernah dialami mereka. (rkty/w)


Abby Abadi Redha Alami Keguguran Ketika Berada Di Madinah

Menerusi perkongsian di akaun Instagram, Abby Abadi mendedahkan bahawa beliau telah mengalami keguguran ketika menjalani ibadah umrah. Bagaimanapun, beliau redha dengan apa yang berlaku kerana baginya, Allah lebih mengetahui perancangan terbaik buat dirinya.

“Mohon ampun dan maaf sebab sebelum ini saya berteka-teki tentang kandungan saya. Antara sebabnya ialah, takut apa-apa terjadi kalau bercerita dari awal. Jadi ingat nak simpanlah dulu. Maklumkan pada sahabat rapat dan keluarga Umaima je”

Tapi terjadi juga. InshaAllah saya yakin Allah ada perancangan yang lebih baik untuk saya. Terima Kasih Allah untuk pengalaman ini,” katanya kepada My News Hub berhubung perkara berkenaan.

Difahamkan, Abby mengalami tumpah darah ketika pergi menunaikan solat Asar di Masjid Nabawi, Madinah. Melalui gambar yang dimuat naik, rata-rata peminat Abby memberikan ucapan takziah kepadanya serta meninggalkan kata-kata positif kepada pelakon kesayangan mereka itu.

Takziah juga kami ucapkan kepada Abby Abadi dan suami, Faizal Zakaria. Semoga mereka sabar dan tabah menghadapi segala ujian yang diberikan. (rkty/w)


Ruhainies Akui Terkilan, Anggap Janna Nick Tidak Matang

Pelakon baru, Ruhainies akui terkilan apabila Janna Nick masih memanjangkan isu pergaduhan mereka biarpun dirinya sudah membuat kenyataan terbuka telah memaafkan kesalahan pelakon itu. Malah beliau juga menganggap tindakan Janna memuat naik video berserta kepsyen mencemuh dirinya sebagai kurang matang.

“Saya tidak mahu ada lagi salah faham antara kami dan memilih untuk berdamai. Industri hiburan kecil dan tidak mustahil, kami akan disatukan dalam produksi lain nanti. Sedapat mungkin, saya enggan mencari musuh kerana saya di sini untuk bekerja”

“Cuma, saya terkilan dengan tindakan kurang matang Janna apabila memuat naik video di akaun Instagramnya untuk memburukkan nama saya. Apa yang pasti, baik Michael Ang sebagai pengarah dan pelakon pengganti saya untuk filem itu mengetahui kebenarannya”

“Ketika ini, saya memilih untuk tidak membalas semula perbuatan Janna itu kerana tidak mahu bertindak mengikut emosi. Namun, saya tidak teragak-agak untuk mengemukakan mesej yang dihantar Janna kepada saya apabila tiba masanya kelak,” katanya kepada Berita Harian Online.

Sebelum ini perselisihan diantara dua pelakon ini tercetus apabila Janna dikatakan menghasut pengarah terkenal, Micheal Ang supaya tidak mengambil Ruhainies sebagai teraju utama didalam filem arahan terbarunya, Kimchi Untuk Awak.

Bagaimanapun, isu ini kelihatan sudah menyepi apabila Ruhainies memilih untuk berdamai. Namun, tindakan Janna yang memuat naik video berkenaan baru-baru ini di akaun Instagramnya yang kini sudah dipadamkan, seolah-olah kembali menghangatkan dan menghidupkan lagi pergaduhan ini. (rkty/w)


Nad Zainal Enggan Komen Isu Hamil

Selepas berkahwin sejak setahun lalu dengan suami, Muhammad Faliq Amirudin tahun lalu, Nad Zainal dikhabarkan kini sedang mengandung dengan usia kandungan mencecah tiga bulan. Beliau bagaimanapun enggan mengulas lanjut tentang perkara berkenaan apabila ditanya.

“Maaf saya tidak mahu komen mengenai perkara itu. Doakan yang baik-baik saja buat saya dan suami,” katanya kepada My News Hub selepas ditanyakan mengenai isu kehamilannya yang hangat diperkatakan oleh orang ramai.

Dalam pertanyaan itu, Nad sedikit pun tidak menafikan, atau mengiyakan berita gembira tersebut. Sebaliknya beliau hanya mengucapkan terima kasih dan memohon doa sebaiknya. Malah menurut sumber itu lagi, Nad juga dikatakan masih aktif berlakon walaupun sedang hamil.

Dalam pekembangan lain pula, Nad kini sedang sibuk terlibat didalam teater dari sebuah filem pecah panggung, Ombak Rindu: Tiada Penghujung yang kini sedang ditayangkan di Istana Budaya. Beliau juga akui walaupun mempunyai jadual yang padat, beliau menerima tawaran ini hanya kerana penulis skrip teater itu adalah bekas pensyarah beliau. (rkty/w)


Gambar Di Sekitar Majlis Bertandang Yatt Hamzah

Setelah melangsungkan majlis berinai pada malam semalam, hari ini telah berlangsung majlis bertandang Yatt Hamzah yang diadakan di Kota Bharu, Kelantan. Majlis tersebut cukup meriah bertemakan warna merah jambu lembut.

Sebelum ini, di awal perkahwinan mereka, Yatt diduga apabila segelintir masyarakat yang mempertikaikan hubungannya bersama suami sudah terjalin ketika Yatt belum bercerai lagi. Bagaimanapun, bagi Yatt mahu pun suami, mereka menafikan perkara berkenaan selain tidak mahu ambil kira kritikan negatif.

Pasangan bahagia ini juga sempat berbulan madu di Pulau Krabi, Thailand selama seminggu sebelum kembali sibuk dengan kerjaya masing-masing. Apa pun, semoga kehidupan Yatt bersama suami akan terus dilimpahi bahagia. (rtky/s)


Aliff Syukri Beli Kucing Berharga RM30,000

Berpunca daripada melihat Sultan Terengganu menyukai kucing dipercayai daripada spesies Serval Cat ini, pengasas D’Herbs Holdings (M) Sdn Bhd, Aliff Syukri telah pun membeli haiwan tersebut dengan harga RM30,000.

Perkara tersebut dikongsikan di akaun Instagramnya dan mendapat pelbagai reaksi daripada pencinta kucing dan juga peminatnya. Peka dengan habitat asal dan perilaku kucing berkenaan yang liar, ada peminat yang menasihatkan agar haiwan tersebut diberi makan dan dijaga dengan terkawal.

Sementara itu ada juga segelintir pengikut Instagramnya yang menyifatkan pembelian kucing oleh jutawan kosmetik itu hanyalah satu pembaziran lebih-lebih lagi Aliff di dalam caption Instagram menyatakan dia sendiri tidak mengetahui jenis kucing yang dipeliharanya itu.

Apa pun, semoga segala kucing-kucing lain milik Aliff Syukri akan hidup aman damai. Melalui satu perkongsian video di Instagram beliau, kucing tersebut dilihat telah cuba menarik dan mencakar kucing kecil untuk hampir dengan sangkarnya. Kami kongsikan bersama anda video tersebut. Enjoice! (rtky/s)

Tragedi yg cemas.. . Kucing yang sama umur dan yg paling pelik kucing ni tak makan ikan.. Dia makan ayam dan daging sahaja…. Start suka kucing ni sbb tngok sultan terengganu suka kucing ni.. . Sebanrya..sy baru je beli kucing ni..dah lama kumpul duit nak beli kucing ni rm30k … Nak namakan apa yee?? Sbanrya Sy tak tahu spesis kucing ni ?? size dia adalah 4kali ganda dari size kucing biasa..?? kalau rajin jom follow ig kucing kesayangan saya @kucingatl @kucingatl

A video posted by abang terlajak laris (@aliffsyukriterlajaklaris) on Apr 22, 2016 at 6:00am PDT


Yusry KRU Akui Lisa Surihani Gigih Mahu Turunkan Berat Badan

Sememangnya sesuatu yang normal buat ibu mengandung dan melahirkan anak apabila berat badan mereka meningkat. Bagi Yusry KRU, dia dalam masa yang sama tidak kisah jika Lisa Surihani ingin mengurangkan berat atau tidak.

BACA: Yusry KRU, Lisa Surihani Enggan Buka Laman Sosial Untuk Anak

“Saya rasa, sesiapa pun yang bergelar isteri selepas bersalin, keinginan untuk menguruskan berat badan pastinya ada. Cuma, saya lihat apa yang dilakukan Lisa bukan kerana dia ambil peduli badan berisi atau runsing soal berat badan, tetapi lebih kepada menitikberatkan soal kesihatan”

“Bagi saya soal menjaga kesihatan bukan lagi semata-mata untuk kurus, tetapi sudah menjadi gaya hidup. Bayangkan jika kelahiran anak pertama saja sudah mengubah kekentalan diri, macam mana pula kalau ada rezeki untuk mendapatkan anak kedua?”

“Jadi, ia sebenarnya lebih kepada langkah berjaga-jaga. Bagaimanapun, memang disiplin Lisa sangat tinggi untuk menguruskan badan,” jelas Yusry yang dipetik melalui BH Plus. Tambah Yusry, semangat Lisa dalam mendapatkan bentuk badan ideal jauh lebih hebat berbanding dirinya.

Sementara itu, Yusry dalam masa yang sama turut mengakui bahawa kehidupan setelah adanya anak sulung mereka, Yahaira membuatkannya lebih berusaha keras demi kelangsungan keluarga. Apa pun, semoga keluarga ini akan terus bahagia. (rtky/s)


Gambar Sekitar Majlis Berinai Yatt Hamzah

Pada malam semalam telah berlangsung majlis berinai Yatt Hamzah. Sementara itu, pada hari ini akan berlangsung majlis bertandang pula bagi pihak lelaki yang diadakan di Kota Bharu, Kelantan.

Yatt Hamzah dan juga pasangannya, Mohammad Zulfadli kerana telah selamat diijabkabul di Masjid Sultan Salahuddin Abdul Aziz Shah, Shah Alam pada Februari lalu. Dalam pada yang sama, sebelum ini Yatt pernah terlibat dalam kemalangan teruk bagaimanapun tidak mengalami sebarang kecederaan.

Kami kongsikan beberapa keping gambar sepanjang majlis berlangsung. Semoga perkahwinan pasangan ini kekal bahagia dan dipermudahkan segala urusan. (rtky/s)


Emma Maembong Redha Akaun Instagram Digodam, Buka Akaun Baru

Jika sebelum ini akaun Instagram Wawa Zainal telah pun digodam, kini tiba pula giliran Emma Maembong. Apa yang lebih menyedihkan, akaun Emma sendiri sudah pun mengumpul 3 juta pengikut. Menurut BH Online, kini Emma bergerak melalui akaun terbarunya – emma_maembongofficial.

“Terkejut sehingga lidah saya kelu tak tahu nak cakap apa. Saya sedih sangat kerana Instagram saya itu menyimpan seribu satu memori yang tidak dapat dicari kembali. Saya hanya menyedarinya apabila bangun pagi dan mendapat e-mel berhubung perkara ini”

“Namun, saya redha dan membuat keputusan untuk tampil dengan akaun Instagram baharu. Bukan itu saja, ada yang mengambil kesempatan dengan mewujudkan beberapa akaun palsu. Saya tidak mahu ada peminat yang tertipu dan ingin menegaskan akaun baharu rasmi saya ialah @emma_maembongofficial,” katanya.

Nampaknya ini adalah petanda buat barisan selebriti yang mempunyai pengikut yang ramai agar lebih berhati-hati tentang kata laluan mereka selain perlu peka dengan emel-emel palsu yang memperdayakan mereka. (rtky/s)


Fathia Latiff Akui Lebih Tenang, Rezeki Melimpah Selepas Berhijab

Mengakui dirinya lebih dihormati selepas bertudung, pelakon Fathia Latiff dalam masa yang sama menjelaskan rezeki yang datang kepadanya juga tidak henti-henti. Tambah Fathia, kegembiraan yang dialaminya tidak mampu terungkap dengan kata-kata.

“Saya tak tahu nak cakap macam mana. Tapi best sangat. Saya pun pakai tudung ini bukan sebab orang tapi sebab Allah. Cuma nikmatnya sukar diungkap dengan kata-kata. Lepas saya bertudung, banyak betul Allah bagi rezeki”

“Malah saya dapat juga kebahagiaan dan ketenangan. Itulah yang saya rasa selepas tutup aurat. Sebelum ambil keputusan ini, saya sangat takut bagaimana nak bawa watak muslimah. Sedangkan nak jadi seorang muslimah bukanlah mudah”

“Namun, alhamdulillah semuanya berjalan lancar. Dengan cara bertudung inilah yang mengajar saya supaya tidak melakukan perkara-perkara yang tak elok. Banyak kelebihan pakai tudung ini sebenarnya lebih-lebih lagi dalam soal menjaga adab,” luahnya kepada portal Mangga Online.


Nadia Annuar Mahu Anak Anak Dibesarkan Dalam Kesederhanaan

Biar pun dirinya sudah pun memegang gelaran jutawan namun bagi pengacara, Nadia Annuar, dia lebih selesa menjalani kehidupan sederhana kerana sejak kecil dia dibesarkan secara sederhana dan tidak terlalu disogok dengan kemewahan.

“Saya bekerja keras seperti orang lain, bangun pukul enam pagi setiap hari untuk ke Sri Pentas mengacarakan program Malaysia Hari Ini dan selepas itu ada kerja-kerja penyiaran lain hingga malam. Saya tidak pernah menganggap kehidupan saya sudah selesa dengan apa yang ada ini kerana sejak kecil lagi diajar untuk hidup sederhana,” katanya.

Selain itu, pengara jelita yang juga merupakan anak kepada Pengasas Pravenus Beauty Sdn Bhd, Zaiton Hassan atau lebih dikenali dengan nama Kak Ton, kini turut hamil tiga bulan hasil perkahwinan keduanya November tahun lalu bersama seorang jutawan muda, Hafiz Salleh.

“Begitu juga dengan anak-anak saya nanti, saya tidak mahu mereka terlalu dimanjakan dengan kemewahan dan kalau boleh saya ingin lihat mereka menjadi seperti kanak-kanak lain. Malah saya tidak pernah terfikir untuk menghantar mereka ke sekolah antarabangsa kerana bagi saya sekolah kerajaan pun tidak kisah,” ujarnya. (rtky/s)


Peminat Kritik Zizie Izette Buka Tudung Di Osaka

Memang seronok ketika ini melihatkan ramai di antara barisan selebriti meluangkan masa bersama keluarga dan rakan-rakan bercuti di luar negara. Bagaimanapun, bagi peminat dan juga pengikut Zizie Izette, tindakan pelakon berkenaan tidak berhijab ketika di Osaka, Jepun menimbulkan pelbagai reaksi berbaur.

Sehingga artikel ini ditulis, gambar Zizie tidak mengenakan hijab masih lagi terdapat di akaun Instagram miliknya. Sebahagian daripada komen yang ditinggalkan di laman sosial pelakon berkenaan mempersoalkan mengapa Zizie beritndak sedemikian sementara ada juga yang sempat berdakwah.

Apa pun, pastinya tuan punya badan mempunyai jawapan tersendiri di atas tindakan yang dilakukannya. Menilai orang bersungguh sangat, tanpa melihat kembali kelemahan diri sendiri tidak elok juga.

Kami percaya Zizie akan menyatakan rasa hatinya apabila sudah bersedia kelak. Kami kongsikan beberapa keping gambar sepanjang Zizie berada di sana. Enjoice!


“Ia Aibkan Saya, Keluarga Dan Ibu Mentua”

Baru-baru ini, nama Syatilla Melvin telah terpalit dengan perkara negatif apabila ada laman blog yang yang memuat naik kenyataan berbaur fitnah dengan mengaitkan keluarga dan ibu mentuanya.

“Bagi saya perkara itu bukan doa sebaliknya satu kenyataan berbaur fitnah. Dalam masa sama ia mengaibkan saya, keluarga dan ibu mentua. Ayat yang digunakan seolah-olah menggambarkan berita kehamilan saya itu mendatangkan masalah besar sedangkan saya belum lagi hamil,” kata isteri kepada pelakon popular Shaheizy Sam ini.

Pautan di Facebook oleh laman iklan peniaga ‘online’ itu kononnya mengisahkan mengenai 10 perkara pelik ketika Shaheizy Sam tahu Syatilla mengandung.

“Saya tahu pihak berkenaan sekadar mahu mengaut untung daripada pengguna apabila ada yang menekan butang ‘klik’ untuk membaca isi kandungan cerita itu. Mereka hanya mahu menipu dan mengaut keuntungan,” jelasnya.

“Saya tahu bukan saya seorang saja yang kena perkara sebegini, tetapi ramai lagi. Mereka sengaja meletakkan tajuk dan kenyataan sebegitu supaya orang boleh membacanya. Cara sedemikian semata-mata nak mempergunakan artis”

“Jadi, saya perlu mempertahankan diri sendiri supaya tidak terus berlarutan sekali gus mengelakkan peminat tertipu,” katanya kepada Harian Metro. (rtky/s)


Mahkamah Singapura Jatuh Hukuman Penjara 8 Bulan Kepada Tony Eusoff

Mahkamah Singapura pada Khamis menjatuhkan hukuman lapan bulan penjara ke atas pelakon, Tony Eusoff kerana memiliki dadah. Tony atau nama sebenarnya Anthony Joseph Anak Hermas Rajiman dihadapkan ke mahkamah pada 31 Mac lepas dan didakwa memiliki dadah terkawal Kelas A di bawah Akta Penyalahgunaan Dadah.

Laporan berita menyebut pelakon itu dipercayai memiliki satu peket mengandungi tidak kurang daripada 4.56g bahan sayuran yang telah dianalisis dan didapati mengandungi kesan ganja.

Dia didakwa memiliki dadah itu di balai ketibaan bas Pihak Berkuasa Imigresen dan Pusat Pemeriksaan di Pusat Pemeriksaan Tuas pada 12 Mac lepas. Sementara itu, penerbit filem Datuk Vinod Shekar dan rakan-rakan artis termasuk Jehan Miskin turut hadir memberi sokongan di mahkamah. (rtky/s)


Hafiz Hamidun Tidak Mudah Melatah Buku Dikritik

Tidak mudah melatah dengan kritikan mengenai buku yang dihasilkannya, Hafiz Hamidun menjelaskan bahawa perkara tersebut dalam masa yang sama turut menjadi ruang untuknya memperbaiki kelemahan di masa hadapan.

Baru-baru ini, pelakon Redza Minhat telah memberikan pendapatnya mengenai bagaimana seseorang mampu untuk mengeluarkan buku dengan hanya ber-selfie. Walaupun kenyataan itu tidak ditujukan kepada sesiapa, namun dalam masa yang sama, ramai peminat mengandaikan ia ditujukan kepada Hafiz.

“Setiap perkara yang kita lakukan, ada orang yang suka dan ada yang tidak. Jadi, saya bersikap terbuka sekiranya ada yang mengkritik mahupun memuji, walaupun antara mereka adalah daripada kalangan selebriti”

“Ia juga memberi pengajaran bagi saya untuk memperbaiki mana-mana kelemahan dalam buku yang dihasilkan itu. Sudahlah, tidak perlu besarkan isu ini. Masing-masing berhak melontarkan pandangan mereka. Yang penting, saya bersyukur Cerita Hati berjaya dijual lebih daripada 10,000 naskhah,” katanya kepada BH Online. (rtky/s)


Bercuti Luar Negara Rahsia Hubungan Erat Puteri Sarah, Suami

Seringkali berkongsi gambar di samping suami tercinta iaitu Syamsul Yusof, Puteri Sarah melalui Harian Metro berkongsi rahsia bagaimana mereka melalui hari-hari indah seperti baru mula-mula bercinta.

BACA: Syamsul Yusof & Puteri Sarah Tunai Umrah Buat Kali Ketiga

“Saya selalu cakap kepada suami, selepas berkahwin tidak mahu menjadi pasangan yang bosan. Macam mana yang dilalukan ketika bercinta dulu, sama juga selepas kahwin. Sebagai contoh, apabila kami ada kerja di luar dan tidak bersama, kami saling menghantar mesej”

“Seboleh-bolehnya kami tidak mahu memadam terus momen bercinta itu. Ibaratnya, setiap hari adalah bercinta,” katanya. Selain itu, percutian bersama juga turut menjadi pengikat kepada perhubungan yang lebih erat lagi.

“Kalau boleh setiap tahun mahu bercuti sama ada di dalam atau luar negara. Bagi saya, perkara itu dapat mengeratkan lagi hubungan suami isteri. Selain itu, setiap tarikh penting ‘dalam hidup kami perlu diraikan'”

“Syamsul pun tidak kisah, malah dia boleh layan dan terima. Sehinggakan dia selalu cakap, dalam diri saya ini penuh dengan kasih sayang dan sikap ambil berat. Sebab itu, dia sebagai suami cuba untuk memenuhi setiap permintaan saya,” katanya.

Tambah Sarah, dia bersama keluarga Syamsul termasuk adik iparnya, Syafiq akan bercuti ke London pada hujung tahun ini malah percutian tersebut turut akan menjadi percutian keluarga. Semoga Sarah dan juga Syamsul akan terus dilimpahi bahagia dan dipermudahkan segala urusan. (rtky/s)


5 Sebab Kenapa Anda Perlu #SupportFahmi63 Di Motul FIM Superbike World Championship 2016

Bagi mereka yang meminati sukan pemotoran, nampaknya kali ini anda boleh memberi sokongan dan juga sorokan penuh semangat kepada Muhammad Zulfahmi Khairuddin di Motul FIM Superbike World Championship 2016 yang akan diadakan bermula dari 13 hingga 15 Mei di Litar Antarabangsa Sepang.

Kami kongsikan 5 perkara menarik yang mungkin anda tidak tahu mengenai Motul FIM Superbike World Championship 2016.

Datang berikan sokongan anda kepada pelumba negara Muhammad Zulfahmi Khairuddin. Melalui kempen sokongan #supportfahmi63, dilaporkan Fahmi mempunyai sebanyak 59,000 peminat tegar melalui laman Facebook Zulfahmi Official Fan Page.

Jadi, kepada penyokong Zulfhami, apa tunggu lagi, waktu inilah anda harus beramai-ramai turun ke Sepang Circuit untuk tunjukkan sokongan kepada Fahmi. Jom!

Anda masih ingat lagi bagaimana kita bangga dengan kejayaan Khairul Idham Pawi yang mendapat podium pertama pada MotoGP Argentina baru-baru ini? Cuba bayangkan kita datang ke litar dengan penuh semangat patriotik yang sama dan berikan segala sorakan kepada Fahmi. Lagi membara semangat dia nanti, percayalah!

Tempat duduk anda di litar nanti sangat istimewa. Tempat duduk Fahmi63 Tribune turut memberi peluang kepada anda untuk memberi sokongan dan melihat lebih dekat kejuaraan permotoran ini – hanya RM63 (siap dapat barangan eksklusif Fahmi 63!). Paling menarik, tempat duduk tersebut betul-betul berhampiran dengan petak mula dan juga podium.

Tawaran harga tiket Fahmi63 Tribune bernilai RM63 ini hanya sah bermula dari 1 April hingga 12 Mei. Siapa beli lambat dari tarikh berkenaan, ia akan kembali kepada harga asal – RM119.78.

Selain itu, pemegang kad Maybank, boleh juga dapat diskaun 20%. Jadi apa tunggu lagi?

Anda jangan tidak tahu, acara ini juga turut mendapat sokongan hebat dan tidak berbelah bagi daripada barisan selebriti tanah air seperti Dato’ Siti Nurhaliza, Ayu Raudhah, pemain bola kebangsaan, Aidil Zafuan dan ramai lagi. Mereka semua dah naikkan hashtag #supportfahmi63. Anda bila lagi?

Untuk kepuasan maksimum, pastinya jika anda dapat berjabat tangan dengan pelumba negara dan bertanya sendiri bagaimana perasaan beliau ketika di litar. Bagaimana untuk mendapatkan peluang sebegini? Kat WSBK je boleh dengan tiket Paddock Access.

Malah jika anda inginkan akses VIP untuk dua hari (berhawa dingin dan makanan disediakan, tidaklah berpeluh), bolehlah mendapatkan tiket di www.sepangcircuit.com atau hubungi 03-8778 2222. Ikuti Facebook untuk tidak mahu ketinggalan kemaskini terkini.


Mawar Rashid Akui Jadi Artis Bukan Perkara Mudah, Banyak Bersabar

Seringkali digelar gedik oleh sesetengah pengikut dan peminatnya di laman sosial, Mawar Rashid memberitahu mStar Online bahawa dia akan cuba mengurangkan tanggapan tersebut agar tidak menimbulkan rasa meluat sesetengah pihak.

“Siapa yang kenal saya sebelum menceburi bidang seni, mereka tahu betapa gila-gilanya insan bernama Mawar Rashid. Bukan gilakan perhatian, tetapi saya selesa menjadi diri sendiri. Mungkin itu juga cara saya menghiburkan hati bersama rakan-rakan rapat dan adik-beradik”

“Pun begitu, sejak bergelar public figure, saya akui mula mengurangkan perangai gila-gila itu agar tidak terus disalah anggap peminat sebagai seorang yang gedik. Apa-apa pun itu tidak bermakna saya hipokrit dengan cuba berlagak baik.

“Masih ada perangai gila-gila itu, tetapi tidak hyper seperti dulu,” jelasnya. Malah dalam masa yang sama, Mawar juga mengakui bahawa kehidupan bergelar selebriti sememangnya menuntut dirinya untuk menjadi lebih kuat menghadapi kritikan dan dugaan. (rtky/s)


Tauke Jambu Belum Tetap Tarikh Kawin, Rezeki Tajaan Mencurah

Walaupun pihak Tauke Jambu masih belum menetapkan tarikh untuk pernikahan, pelawak dan pelakon ini mengakui terkejut apabila banyak pihak tampil untuk memberikan tajaan pada majlis perkahwinannya nanti.

“Saya sebenarnya terkejut apabila ramai pihak yang ingin menaja perkahwinan kami kerana tiada sebarang tarikh ditetapkan lagi. Bagaimanapun saya bersyukur kerana dimurahkan rezeki tetapi masih belum membuat sebarang keputusan berhubung tajaan diterima,” jelasnya kepada mStar Online.

Tauke juga bakal mengadakan majlis secara besar-besaran bagi menjemput semua ahli keluarga, kenalan, rakan artis dan wakil media selain tidak mahu sesiapa berkecil hati.

Apa pun, semoga segala persiapan untuk majlis pernikahan dan majlis resepsi Tauke dapat berjalan dengan lancar dan dipermudahkan segala urusan. (rtky/s)